Rayuan sabitan kes SRC: Permohonan Najib kemuka bukti baharu didengar 7 Disember

KUALA LUMPUR, 25 Rabiulakhir 1443H, Jumaat  – Permohonan Datuk Seri Najib Tun Razak untuk membenarkan bukti baharu dikemukakan dalam rayuannya terhadap sabitan dan hukuman penjara 12 tahun dan denda RM210 juta kerana menyalahgunakan dana SRC Internasional Sdn Bhd, akan didengar sehari sebelum Mahkamah Rayuan menyampaikan keputusannya.

Semakan pada jadual kes mahkamah hari ini menunjukkan bahawa pendengaran itu ditetapkan pada 7 Disember ini.

Perkara itu turut disahkan peguam utama Najib, Tan Sri Muhammad Shafee Abdullah dan Timbalan Pendakwa Raya Datuk V. Sithambaran ketika dihubungi Bernama hari ini.

Difailkan pada 1 Disember, Najib memohon Mahkamah Rayuan membenarkan dan mengarahkan supaya keterangan viva voce (secara lisan) diambil daripada Ketua Pesuruhjaya Suruhanjaya Pencegahan Rasuah Malaysia (SPRM) Datuk Seri Azam Baki, pegawai penyiasat SPRM Rosli Hussein, yang merupakan saksi pendakwaan ke-57 dalam kes berkaitan SRC itu serta keterangan mana-mana saksi lain berhubung kes itu.

Dalam afidavit yang difailkan bagi menyokong permohonannya, Najib, 68, berkata, permohonan itu dibuat olehnya tanpa berlengah-lengah sebaik sahaja dimaklumkan dan dapat mengumpul semua maklumat dan dokumen yang diperlukan.

Bekas perdana menteri itu mendakwa maklumat sedemikian tidak ada atau tidak diperoleh semasa perbicaraan kes itu di Mahkamah Tinggi dan semasa Mahkamah Rayuan mendengar rayuan kes berkenaan, oleh itu beliau memohon Mahkamah Rayuan untuk memutuskan permohonan itu sebelum menyampaikan keputusannya.

Najib berkata, beliau membuat permohonan itu berikutan kenyataan akhbar SPRM bertarikh 19 November lepas, mengenai usaha mendapatkan semula aset dana 1Malaysia Development Berhad (1MDB) antaranya dari Singapura, yang menyatakan Kerajaan Singapura telah memulangkan sejumlah US$15.4 juta kepada Malaysia berkaitan akaun Cutting-Edge Industries Ltd (CEIL) yang dimiliki oleh Datuk Dr Tawfiq Ayman, suami bekas Gabenor Bank Negara Malaysia (BNM) Tan Sri Dr Zeti Akhtar Aziz.

Beliau menambah pada Oktober dan Disember 2020, artikel diterbitkan oleh portal berita dalam talian yang melaporkan Zeti dan keluarganya telah menerima berjuta-juta dolar daripada ahli perniagaan dalam buruan Low Taek Jho atau Jho Low termasuk dana yang dikaitkan dengan 1MDB.

Najib mendakwa bahawa pada 20 Januari 2021, peguamnya telah menulis surat kepada Monetary Authority Singapore (MAS) dan CAD untuk mendapatkan pengesahan dan dokumentasi berkaitan akaun CEIL, Iron Rhapsdoy Ltd, Jho Low serta Nik Faisal Ariff Kamil (bekas ketua pegawai eksekutif SRC) dan prosiding undang-undang yang diambil terhadap penyitaan harta kepunyaan mereka.

Najib berkata, pada 24 Mac tahun ini, peguam beliau menerima e-mel daripada pegawai Jabatan Hal Ehwal Komersial yang menolak permohonan peguam Najib dan beliau gagal untuk mendapatkan bukti yang kini telah disahkan secara boleh dipercayai melalui kenyataan akhbar SPRM bertarikh 19 Nov tahun ini.

Pada 23 November, Mahkamah Rayuan menetapkan 8 Dis untuk keputusan rayuan Najib dan pada hari yang sama beliau memohon untuk menangguhkan tarikh keputusan rayuannya itu kerana beliau akan berada di Singapura sehingga 5 Dis.

Bagaimanapun, pada hari berikutnya, Mahkamah Rayuan menolak permohonan itu. – Bernama


Mayat wanita hamil ditemui terapung di Langkawi

LANGKAWI, 24 Rabiulakhir 1442H, Khamis – Mayat seorang wanita hamil ditemui terapung kira-kira 0.1 batu nautika di utara muara Kubang Badak dekat sini, hari ini.

Pengarah Agensi Penguatkuasaan Maritim Malaysia (APMM) Kedah/Perlis, Laksamana Pertama Mohd Zawawi Abdullah berkata, mayat hamil itu ditemui terapung berhampiran bot terbalik yang tidak didaftarkan oleh orang awam pada kira-kira jam 9 pagi.

“Setelah menerima laporan daripada orang ramai melalui Pusat Penyelamatan Maritim Langkawi (MRSC), sebuah kapal APMM, Petir 81, dihantar ke tempat kejadian.

“Pemerhatian awal mendapati bahawa mayat wanita yang itu ditemukan terapung dan terjerat ke tali sauh kapal terbalik,” katanya dalam satu kenyataan, hari ini.

Mohd Zawawi seperti dilapor The Star berkata, operasi untuk mengambil mayat itu sukar kerana mayat itu terjerat.

Beliau bagaimanapun mengatakan mayat itu akhirnya dibawa ke kapal dan dibawa ke APMM di Bukit Malut kira-kira jam 11.40 pagi.

Mohd Zawawi berkata, identiti mangsa masih belum diketahui, dan menambah bahawa mayat tersebut telah diperiksa oleh anggota Kementerian Kesihatan Langkawi sebelum diserahkan kepada polis untuk tindakan selanjutnya.

“Setakat ini tidak ada laporan mengenai orang hilang yang diterima oleh MRSC Langkawi,” katanya.

Beliau berkata, sesiapa yang mempunyai maklumat berkaitan dengan kes itu, atau mereka yang kehilangan ahli keluarga diminta untuk menghubungi pusat operasi maritim Langkawi di talian 04-9662750.


Gempa bumi 5.9 magnitud gegar Iran

TEHRAN, 7 Rejab 1444H, Ahad – Gempa bumi berkekuatan 5.9 magnitud melanda barat laut Iran berhampiran dengan sempadan Turkiye pada Sabtu.

Menurut media kerajaan, gegaran itu menyebabkan sekurang-kurangnya tiga orang awam terkorban, manakala lebih 300 yang lain cedera.

Agensi berita rasmi IRNA melaporkan, jumlah korban itu merujuk ketua perkhidmatan kecemasan universiti di bandar Khoy, berhampiran dengan pusat gempa.

Seorang pegawai kecemasan memberitahu, salji turun di beberapa kawasan yang terjejas dengan suhu sejuk dan bekalan elektrik pula terputus.

Garis sesar geologi utama merentasi Iran, telah mengalami beberapa kejadian gempa bumi dasyat dalam beberapa tahun kebelakangan ini.-  Agensi


iGuru sangkal solidariti Palestin di sekolah heret murid pada konflik antarabangsa

BANGI, 11 Rabiulakhir 1445H, Khamis – Ikatan Guru-Guru Muslim Malaysia (iGuru) mempertahankan pelaksanaan Minggu Solidariti Palestin di institusi bawah Kementerian Pendidikan (KPM), sebagai tanda solidariti dan kebersamaan kemanusiaan sejagat terhadap kezaliman rejim Zionis.

Justeru, iGuru menyangkal sekeras-kerasnya dakwaan pertubuhan bukan kerajaan (NGO), Global Human Rights Federation (GHRF) bahawa pelaksanaan ini mengheret murid ke pada isu konflik antarabangsa di lokasi sekolah.

Presidennya, Ustaz Mohd Azizee Hasan berkata, tindakan Global Human Rights Federation dan 17 NGO boleh menimbulkan provokasi, menggugat keharmonian serta kesatuan warga guru dan sekolah.

“Ini kerana surat siaran KPM bertarikh 21 Oktober 2023 menjelaskan pelaksanaan program ini bertemakan keamanan dan kemanusiaan tanpa melibatkan unsur yang bersifat agresif dan ekstrem.

“Langkah solidariti ini bertepatan dengan pendirian tegas Kerajaan Malaysia dan Ahli Parlimen Malaysia yang bersatu hati menyokong perjuangan kemerdekaan Palestin,” katanya dalam kenyataan, hari ini.

Atas dasar itu, beliau mengulangi cadangan iGuru sebelum ini supaya isu Palestin diangkat sebagai satu tema penting di dalam kurikulum pendidikan, sama ada melalui aktiviti ko-akademik atau kokurikulum.

“iGuru berharap pelaksanaan Minggu Solidariti Palestin ini mempamerkan wajah kemanusiaan dan semangat kebersamaan seluruh warga guru Malaysia terhadap perjuangan Palestin serta tanda kesedaran tinggi untuk menerapkan nilai-nilai kefahaman perjuangan berpaksikan prinsip agama yang benar dan manusiawi,” katanya.

21 Oktober lalu, KPM telah mengeluarkan arahan rasmi berkenaan pelaksanaan Minggu Solidariti Palestin bermula 29 Oktober hingga 3 November ini.

Program anjuran KPM itu membabitkan semua institusi pendidikan termasuk di peringkat rendah dan menengah, yang bertujuan memberi sokongan kepada saudara Islam di Palestin yang kini derita akibat pencerobohan rejim Israel.


Pfizer, Sinovac, AZ sesuai untuk ibu mengandung: Khairy

KUALA LUMPUR, 15 Zulkaedah 1442H, Sabtu  – Vaksin Pfizer, Sinovac dan AstraZeneca sesuai diberikan kepada golongan ibu mengandung berdasarkan panduan yang dikemas kini Kementerian Kesihatan (KKM).

Menteri Penyelaras Program Imunisasi COVID-19 Kebangsaan (PICK) Khairy Jamaluddin berkata, bagaimanapun, Pfizer kekal disyorkan manakala AstraZeneca dan Sinovac kini juga telah diklasifikasikan sebagai bersesuaian.

“AstraZeneca tidak lagi dikontraindikasikan kepada kehamilan dan Sinovac pula disyorkan oleh laporan interim Pertubuhan Kesihatan Sedunia (WHO) untuk ibu hamil dan menyusukan anak berikutan manfaatnya jauh lebih besar daripada potensi risiko yang dikaji,” katanya pada sidang media selepas meninjau pusat pemberian vaksin (PPV) ibu mengandung di Pusat Perdagangan dan Pameran Antarabangsa Malaysia (MITEC) di sini hari ini.

Khairy berkata, setakat ini, hampir 109,607 pendaftaran vaksin bagi golongan ibu mengandung diterima di seluruh negara melalui aplikasi MySejahtera.

Beliau berkata, daripada jumlah itu, seramai 11,663 dijangka bersalin (EDD) pada Ogos ini dan golongan itu diberi keutamaan.

Katanya, lebih 10,000 ibu mengandung telah diberi janji temu dengan nota ‘Expectant Mother’ pada janji temu mereka.

Beliau berkata, lebih kurang 6,000 ibu mengandung dijadualkan janji temu di PPV MITEC dan PPV Pusat Konvensyen Sunway Pyramid untuk menerima vaksinasi  hujung minggu ini dan ia berlangsung di seluruh negara dengan jumlah yang berbeza.

Ibu mengandung kekal menjadi penerima vaksin COVID-19 berkeutamaan tinggi berdasarkan risiko jangkitan COVID-19 untuk kumpulan itu, katanya.

Mengenai industri, Khairy yang juga Menteri Sains, Teknologi dan Inovasi berkata, sebanyak empat PPV industri sedang beroperasi manakala 19 lagi akan beroperasi menjelang akhir bulan ini.

Beliau berkata, PPV industri minyak dan gas di Kerteh, Terengganu akan beroperasi pada 1 Julai dan PPV Industri Eastern Steel di Kemaman pula beroperasi pada 2 Julai.

Beliau menjelaskan, program vaksinasi sektor ekonomi akan diperluaskan ke industri lain dalam masa terdekat.

Sementara itu, Khairy berkata, perancangan rapi sedang dibuat bagi mengelakkan kejadian kehabisan stok vaksin di PPV.

Mengakui terdapat beberapa PPV kehabisan stok vaksin, beliau berkata, kadar penggunaan vaksin yang tinggi menyebabkan stok bekalan vaksin cepat habis.

“Kita ada penghantaran pada Julai, jadi perkara ini tidak akan berlaku. Kita mempunyai lebih lapan juta dos dan tujuh juta telah digunakan manakala sejuta dos dalam edaran,” katanya.

Beliau berkata seramai 99 peratus warga emas di Kuala Lumpur yang berdaftar sama ada telah divaksinasi atau mendapat janji temu untuk vaksinasi manakala Selangor mencatatkan 88 peratus. -Bernama


Yayasan Ikhlas, BPMB serah 12,500 set PPE untuk frontliner Sarawak

KUCHING, 3 Safar 1442H, Isnin – Pertubuhan peduli dan prihatin, Yayasan Ikhlas dan Bank Pembangunan Malaysia Berhad (BPMB) telah menyerahkan 12,500 set peralatan perlindungan diri (PPE) untuk kegunaan para petugas yang berhadapan dengan virus COVID-19, di negeri itu.

Penyerahan PPE diterima oleh Menteri Kerajaan Tempatan dan Perumahan Sarawak, Prof Dato Sri Dr Sim Kui Hian dan Unit Keselamatan dan Penguatkuasaan Negeri Sarawak, Pejabat Ketua Menteri, Tuan Daud Jailani, hari ini.

Sebelum ini, sebanyak 5,000 set PPE yang turut ditaja BPMB telah diserahkan kepada Jabatan Kesihatan Negeri Sabah menjadikan jumlah keseluruhan pengagihan set PPE sebanyak 17,500 bernilai lebih kurang RM 700,000.

Menurut Yayasan Ikhlas, dana ini adalah dana zakat daripada BPMB dalam usaha mengekang penularan wabak COVID-19.

“Yayasan Ikhlas mengajak penyumbang sama ada individu atau daripada syarikat bersama-sama kita bersatu hati dalam menjayakan usaha menghapuskan COVID-19.

“Antara usaha yang boleh kita sama-sama lakukan ialah menyumbang bagi projek penghasilan PPE Yayasan Ikhlas. Semoga atas usaha ini, ia menjadi bukti ketika di hari kiamat kelak,” katanya dalam satu kenyataan, hari ini.

Orang ramai yang berminat untuk menyalurkan sumbangan boleh berbuat demikian di akaun Maybank Yayasan Ikhlas 5628 3463 6228 atau klik billplz.com/yayasanikhlasmalaysia.


Perjuang isu Adib hanya ketika bergelar pembangkang?

BANGI, 22 Safar 1442H, Sabtu – Sikap membisu pemimpin yang suatu ketika dahulu begitu lantang bersuara mahukan pembelaan terhadap Allahyarham Muhammad Adib Mohd Kassim sekali lagi dibangkitkan.

Kini timbul persoalan, apakah perjuangan hanya akan wujud apabila seseorang pemimpin itu bergelar sebagai pembangkang sahaja.

Adakah ini nilai sebenar sebuah perjuangan yang meletakkan hak agama, bangsa dan negara sebagai objektif utama, soal Naib Presiden Ikatan Muslimin Malaysia (ISMA), Prof Dr Zainur Rashid Zainuddin.

Beliau nyata kecewa dengan hal tersebut, terutamanya apabila memikirkan tentang pesalah yang sepatutnya dikenakan hukuman berat masih bebas di luar sana.

“…sehingga kini, penjenayah atau pun pembunuhnya masih bebas dan bersuka ria menikmati hari-harinya,” katanya dalam kenyataan.

Prof Zainur Rashid turut membandingkan nasib yang menimpa Allahyarham Muhammad Adib dengan mendiang Kugan Ananthan yang diangkat sebagai wira oleh segelintir pihak.

Beliau berkata, Kugan adalah seorang penjenayah berprofil tinggi yang ditangkap kerana aktiviti samun kereta mewah, dengan kerugian dialami mangsa-mangsanya menjangkau jutaan ringgit.

Katanya, Kugan kemudian meninggal dunia ketika dalam tahanan dan didapati mengidap paru-paru berair.

Atas bukti tersebut, seorang anggota polis dikenakan hukuman penjara selama tiga tahun selepas didapati memukul Kugan, katanya lagi.

“Hakim Mahkamah Tinggi juga telah memutuskan agar ibu Kugan diberikan pampasan berjumlah RM 851,700.00.

“Kugan dan keluarganya diangkat sebagai hero dan pejuang hak asasi manusia oleh Hindraf dan pembangkang pada ketika itu,” katanya.


PKPD: PDRM kesan 400 penduduk Medan 888 tak pulang ke kediaman

KUALA LUMPUR,  26 Rabiulawal 1442H, Khamis  – Polis Diraja Malaysia (PDRM) sedang mengesan kira-kira 400 penduduk Medan 88, Bandar Baru Salak Tinggi, Sepang, yang tidak pulang ke kediaman masing-masing, selepas kawasan itu diumumkan di bawah Perintah Kawalan Pergerakan Diperketatkan (PKPD), berkuatkuasa mulai semalam.

Menteri Kanan (Kluster Keselamatan) Datuk Seri Ismail Sabri Yaakob berkata, perkara berkenaan (mengesan penduduk) telah dipersetujui dalam sidang khas Majlis Keselamatan Negara untuk PDRM berbuat sedemikian.

Beliau berkata, PDRM akan menahan mana-mana penduduk yang lari dari kawasan itu seperti yang pernah dilaksanakan kepada penduduk Selangor Mansion, di sini, yang dikenakan PKPD pada April lepas.

“Sewaktu kawasan Selangor Mansion dikenakan PKPD, ramai pekerja asing melarikan diri dan kita dapat tangkap mereka satu persatu.

“Arahan menangkap mereka juga telah dikeluarkan dan kali ini lebih mudah sebab ada majikan-majikan yang bersubahat membawa mereka lari menaiki bas (dari kawasan PKPD Medan 88),” katanya dalam sidang media perkembangan Perintah Kawalan Pergerakan Bersyarat di Kementerian Pertahanan, di sini. -Bernama


Penduduk fail permohonan cabar keputusan roboh Stadium Shah Alam

SHAH ALAM, 16 Rabiulawal 1444H, Khamis – Seorang penduduk di sini, Datuk Ahmad Mua’Adzam Shah Ya’akob memfailkan permohonan kebenaran semakan kehakiman bagi mencabar keputusan kerajaan negeri dan Menteri Besar Selangor untuk merobohkan Stadium Shah Alam dan membina stadium berskala lebih kecil.

Ahmad Mua’Adzam, 48, selaku pemohon memfailkan permohonan itu di Mahkamah Tinggi di sini hari ini menerusi Tetuan Kamarudin & Partners dengan menamakan Datuk Bandar Majlis Bandaraya Shah Alam, Menteri Besar Selangor dan kerajaan Selangor sebagai respondan pertama hingga ketiga.

Dalam permohonan itu, Ahmad Mua’Adzam memohon satu perintah certiorari bagi membatalkan keputusan responden ketiga (kerajaan Selangor) bertarikh 16 Julai 2022 dan keputusan bertarikh 30 Sept 2022 yang dilaksanakan oleh responden kedua (Menteri Besar Selangor) untuk merobohkan Stadium Shah Alam dan membina stadium lebih kecil serta memajukan tanah sekitarnya.

Lelaki itu juga memohon perintah mandamus bahawa responden-responden mengikut peraturan-peraturan menurut Akta Perancangan Bandar dan Desa 1976 sebelum apa-apa keputusan dibuat terhadap stadium tersebut khususnya notis awam dengan menjemput mana-mana pihak berkepentingan terutama pemilik-pemilik tanah yang berhampiran memberi pengesahan sama ada membantah atau bersetuju dengan cadangan responden ketiga.

Selain itu, Ahmad Mua’Adzam Shah turut memohon suatu perintah larangan di bawah Aturan 53, Kaedah 2(1) KM 2012 diberikan supaya keputusan kerajaan Selangor digantung sementara sehingga permohonan itu diputuskan.

Sementara itu, peguam Kamarudin Ahmad yang mewakili Ahmad Mua’Adzam Shah, ketika dihubungi Bernama berkata permohonan itu difailkan di mahkamah tersebut kira-kira 11 pagi tadi. – Bernama


Tidak berzikir, hati akan mati

DALAM al-Quran, Allah mengingatkan setiap muslim agar sentiasa memperbanyakkan zikir memperingatiNya. Setiap tindak tanduk muslim yang diiringi dengan rasa diperhatikan oleh Allah akan menghasilkan individu yang berkualiti. Firman Allah:

يَا أَيُّهَا الَذِينَ آمَنُوا اذْكُرُوا اللَّهَ ذِكْراً كَثِيراً (41) وَسَبِّحُوهُ بُكْرَةً وَأَصِيلاً
“Wahai orang-orang yang beriman, ingatlah serta sebutlah nama Allah dengan ingatan serta sebutan yang sebanyak-banyaknya; Dan bertasbihlah kamu kepadaNya pada waktu pagi dan petang.” (Surah al-Ahzab)

2. Mereka yang sering berzikir mengingati Allah akan mencapai ketenangan jiwa. Ini seperti mana yang dijelaskan di dalam al-Quran:

الَّذِينَ آمَنُوا وَتَطْمَئِنُّ قُلُوبُهُمْ بِذِكْرِ اللَّهِ أَلَا بِذِكْرِ اللَّهِ تَطْمَئِنُّ الْقُلُوبُ
“Orang-orang yang beriman dan tenang tenteram hati mereka dengan zikrullah”. Ketahuilah dengan “zikrullah” itu, tenang tenteramlah hati manusia.” (Surah al-Ra’d: 28)

3. Zikir bukan sahaja menenangkan jiwa malah menghidupkan hati. Mereka yang sentiasa mengingati Allah akan sentiasa merasakan diri mereka diperhatikan, sekali gus mengawal tindak tanduk mereka dari melakukan perkara terlarang.

4. Barangkali atas sebab itu Rasulullah ﷺ menjelaskan bahawa mereka yang berzikir ini seumpama orang yang hidup, sedangkan orang yang tidak berzikir ini seumpama orang yang mati. Sabda Rasulullah ﷺ:

مَثَلُ الَّذِي يَذْكُرُ رَبَّهُ وَالَّذِي لاَ يَذْكُرُ رَبَّهُ، مَثَلُ الحَيِّ وَالمَيِّتِ
“Perumpamaan orang yang mengingati Allah dengan orang yang tidak mengingatiNya, seumpama orang yang hidup dengan orang yang mati.” (HR al-Bukhari)

5. Oleh yang demikian, maka tidak hairanlah Rasulullah ﷺ mengingatkan kita agar sentiasa memulakan hari kita dengan zikir kepada Allah, agar kehidupan harian ini kita dimulakan dengan sesuatu yang paling berharga sebagai pembimbing perjalanan seharian nanti. Sabda Rasulullah ﷺ:

مَا مِنْ عَبْدٍ يَقُولُ حِينَ رَدَّ اللَّهُ إِلَيْهِ رُوحَهُ: لَا إِلَهَ إِلَّا اللَّهُ، وَحْدَهُ لَا شَرِيكَ لَهُ، لَهُ الْمُلْكُ وَلَهُ الْحَمْدُ، وَهُوَ عَلَى كُلِّ شَيْءٍ قَدِيرٌ، إِلَّا غَفَرَ اللَّهُ لَهُ ذُنُوبَهُ وَلَوْ كَانَتْ مِثْلَ زَبَدِ الْبَحْرِ ”
“Tiada seorang hamba yang membacakan (zikir ini) ketika Allah memulangkan ruhnya (iaitu ketika dia bangun dari tidur) lalu dia mengucapkan:

لَا إِلَهَ إِلَّا اللَّهُ، وَحْدَهُ لَا شَرِيكَ لَهُ، لَهُ الْمُلْكُ وَلَهُ الْحَمْدُ، وَهُوَ عَلَى كُلِّ شَيْءٍ قَدِيرٌ
Maka Allah akan menghapuskan dosanya sekalipun (dosa itu) sebanyak buih dilautan. (HR Ibn al-Sunni )

Semoga Allah membimbing kita.

Dr Ahmad Sanusi Azmi

Artikel ini telah disiarkan terlebih dahulu di Facebook penulis.


PAS tidak buat rayuan keputusan petisyen pilihan raya Parlimen Kuala Terengganu

KUALA TERENGGANU, 19 Zulhijjah 1444H, Sabtu – PAS tidak akan mengemukakan rayuan terhadap keputusan petisyen pilihan raya bagi Parlimen Kuala Terengganu.

Perkara itu dimaklumkan oleh peguam Wan Rohimi Wan Daud, yang mewakili Datuk Ahmad Amzad Hashim, calon PAS bagi Parlimen Kuala Terengganu sewaktu pilihan raya umum yang lepas.

Menurutnya keputusan itu disahkan oleh Presiden PAS, Tan Sri Abdul Hadi Awang dalam mesyuarat PAS Pusat yang sedang berlangsung di sebuah hotel di sini pada ketika ini.

“PAS bersedia untuk terus diadakan pilihan raya kecil Parlimen Kuala Terengganu, serentak dengan pilihan raya negeri yang akan diadakan pada 12 Ogos nanti,” katanya menerusi aplikasi WhatsApp hari ini.

Pada 27 Jun lepas Mahkamah Pilihan Raya Terengganu membatalkan kemenangan Ahmad Amzad pada Pilihan Raya Umum ke-15 (PRU15).

Hakim Datuk Seri Mohd Firuz Jaffril dilaporkan berkata pihak pempetisyen, iaitu calon Barisan Nasional (BN) Datuk Mohd Zubir Embong, berjaya membuktikan perbuatan rasuah telah berlaku dengan tujuan mempengaruhi pengundi pada PRU15.

Berikutan keputusan itu, Suruhanjaya Pilihan Raya (SPR) akan menunggu Perakuan Hakim Pilihan Raya untuk mewartakan kekosongan kerusi dan mengadakan pilihan raya.

Pada 3 Januari lepas, UMNO Terengganu memfailkan petisyen untuk membatalkan keputusan PRU15 bagi Parlimen Kuala Terengganu di Mahkamah Tinggi di sini mengikut Akta Kesalahan Pilihan Raya 1954.

Pengerusi UMNO Terengganu, Datuk Seri Ahmad Said dilapor berkata, petisyen itu difailkan antara lain atas dakwaan PAS menyogok pengundi dengan mengagihkan wang bantuan diberikan kerajaan negeri pada 15 hingga 17 November lepas, iaitu beberapa hari sebelum pengundian PRU15, melalui program i-Pencen, i-Belia dan i-Siswa.

Pada PRU15, Ahmad Amzad memenangi kerusi Parlimen Kuala Terengganu dengan memperoleh majoriti 40,907 undi selepas menewaskan tiga pencabar lain termasuk Mohd Zubir. – Bernama


Tuduh PAS nak ‘bunuh’ UMNO tak masuk akal

BANGI, 20 Jamadilakhir 1444H, Jumaat – Dakwaan Datuk Seri Mohamad Hasan bahawa PAS ingin ‘membunuh’ UMNO dalam politik negara ini dan anggapan bahawa DAP ikhlas terhadap UMNO adalah suatu yang tidak masuk akal, demikian kata Datuk Seri Takiyuddin Hassan.

Sebaliknya, Setiausaha Agung PAS itu berkata, rakaman sejarah politik negara hakikatnya menunjukkan bahawa UMNO terus bertekad sejak sekian lama untuk menghapuskan PAS termasuk cuba untuk mengharamkan parti itu suatu ketika dulu.

Membidas dakwaan Mohamad, Takiyuddin berkata, PAS sebagai parti yang meletakkan Islam sebagai dasarnya, sentiasa berazam dan bertindak mendekati UMNO.

Tegasnya, ia satu usaha PAS dalam menyatukan umat Islam dan orang Melayu yang menjadi kelompok majoriti di negara ini.

“Usaha penyatuan ummah sebenarnya digagaskan merentasi rakyat pelbagai kaum dan agama bagi mewujudkan suasana aman dan harmoni melalui saluran demokrasi serta berlandaskan lunas undang-undang.

“Sehubungan itu sebagai parti arus perdana, PAS akan terus bersikap terbuka dan bersedia mengadakan pertemuan, perbincangan serta perundingan dengan mana-mana pihak dengan memfokuskan kepada titik persamaan dan merapatkan jurang perbezaan demi kebaikan negara dan rakyat.

“PAS amat yakin hanya dengan perpaduan semua parti politik yang terbentuk di atas keikhlasan dan niat murni saja akan dapat menjamin terbentuknya pemerintahan adil dan saksama kepada rakyat pelbagai kaum, agama dan budaya, seterusnya diterima baik oleh semua,” katanya dalam kenyataan, hari ini.

Takiyuddin berkata, PAS juga sentiasa menjunjung tinggi amalan dan pendekatan matang serta sejahtera dalam politik negara.

“Selain itu PAS berharap sikap melulu, provokatif, tidak berpijak pada kenyataan atas apa juga sebab dan tujuannya tidak akan menggugat serta merosakkan kesejahteraan dan hubungan baik yang sedia ada dalam masyarakat kita,” katanya.

Pada masa sama, beliau menyifatkan tanggapan Timbalan Presiden UMNO itu bahawa DAP ikhlas terhadap UMNO sebagai tidak munasabah dan dibuat secara terpaksa.


Identiti 30 mangsa tragedi tanah runtuh dikenal pasti

KUALA LUMPUR, 29 Jamadilawal 1444H, Sabtu – Identiti kesemua 30 mangsa yang ditemukan meninggal dunia dalam tragedi tanah runtuh di tapak perkhemahan Fathers’ Organic Farm, Batang Kali, pada 16 Disember lepas telah dikenal pasti.

Menurut Agensi Pengurusan Bencana Negara (NADMA), kombinasi empat kaedah digunakan bagi mengenal pasti mangsa iaitu padanan asid deoksiribonukleik (DNA), cap jari, gigi dan pengecaman oleh waris termasuk pada barangan peribadi serta tanda unik pada badan mangsa

Proses bedah siasat untuk semua mayat juga selesai dan mayat telah diserahkan kepada waris oleh Jabatan Forensik Hospital Sungai Buloh.

“Sebarang maklumat terkini mengenai perkembangan mangsa-mangsa bencana akan dimaklumkan dari semasa ke semasa setelah mendapat pengesahan rasmi daripada agensi yang bertanggungjawab,” menurut agensi itu dalam kenyataan di sini malam tadi.

Tragedi tanah runtuh pada 2.42 pagi Jumaat lepas setakat ini menyaksikan 61 selamat, 30 nyawa terkorban manakala seorang lagi masih hilang daripada keseluruhan 92 mangsa yang dilaporkan terbabit.

Berikut adalah senarai nama berserta jantina dan umur mangsa yang terkorban:


PKPD di Pusat Koreksional Jasin mulai esok hingga 4 Januari

KUALA LUMPUR, 6 Jamadilawal 1442H, Isnin – Perintah Kawalan Pergerakan Diperketatkan (PKPD) akan dilaksanakan di Pusat Koreksional Jasin dan kuarters kakitangan pusat itu, bermula esok (22 Disember 2020) sehingga 4 Januari depan.

Menteri Kanan (Kluster Keselamatan), Datuk Seri Ismail Sabri Yaakob berkata, pelaksanaan PKPD ini akan membabitkan 771 orang, yang terdiri daripada 603 tahanan dan 168 kakitangan serta ahli keluarga.

“SOP (prosedur operasi standard) PKPD di pusat tahanan ini sama seperti yang diumumkan sebelum ini termasuk tiada pergerakan keluar masuk dan lawatan oleh ahli keluarga tidak dibenarkan,” katanya dalam kenyataan di sini, hari ini.

Ismail Sabri berkata sehingga 19 Disember, Kementerian Kesihatan (KKM) telah melaksanakan 1,251 ujian saringan termasuk saringan kedua serta ketiga dan daripada hasil ujian itu 133 kes didapati positif.

KKM, katanya, turut mengesahkan berlaku peningkatan secara mendadak jangkitan COVID-19 dalam masa yang singkat dalam kalangan tahanan di pusat itu.

Sementara itu, memperincikan hasil operasi pasukan petugas pematuhan, seramai 239 individu lagi ditahan atas kesalahan ingkar Perintah Kawalan Pergerakan Pemulihan (PKPP).

Daripada jumlah itu 238 telah dikompaun dan seorang telah direman, katanya.

“Antara kesalahan ingkar arahan PKPP termasuk gagal mematuhi arahan penjarakan fizikal (77), gagal menyediakan peralatan merekod butiran pelanggan (56), tidak memakai pelitup muka (53), aktiviti pusat hiburan (49) dan lain-lain (4),” katanya.

Selain itu, melalui Op Benteng, 25 pendatang tanpa izin berjaya ditahan serta tiga kenderaan darat berjaya dirampas.

Bagi kuarantin wajib pula, sejak 24 Julai sehingga semalam, seramai 89,787 individu telah pulang ke tanah air melalui pintu masuk sempadan antarabangsa.

Semua mereka ditempatkan di 75 hotel dan 16 Institut Latihan Awam (ILA) serta Institut Pengajian Swasta di seluruh negara.

Katanya, 532 individu telah dihantar ke hospital untuk rawatan. – Bernama


‘Lembah Klang mulai nampak titik cahaya di hujung terowong gelap’

KUALA LUMPUR, 6 Muharram 1443H, Ahad – “Kalau dulu, mayat berbungkus berselang-seli dengan katil pesakit hidup dan kanvas memenuhi segenap ruang dan laluan di ED (Jabatan Kecemasan). Sekarang dah nampak lantai.”

Demikian perkongsian seorang Pakar Anestesiologi di Hospital Kuala Lumpur, Dr Hana Hadzrami, menerusi laman Facebooknya.

“Kami di Lembah Klang sudah mulai nampak titik cahaya di hujung terowong yang gelap. Samar-samar tapi penuh harapan,” katanya yang percaya perkembangan positif itu disebabkan peningkatan vaksinasi dalam kalangan rakyat Malaysia.

Jelas beliau, kes rujukan dari Jabatan Kecemasan kepada Unit Rawatan Rapi (ICU) untuk pesakit COVID kritikal semakin berkurangan.

“Kalau dulu, panjang senarai menunggu di papan tulis ICU dengan kertas bersambung-sambung sebab tak cukup ruang. Sekarang dah nampak sedikit ruang,” katanya lagi dalam catatan yang setakat ini menerima lebih 1,600 komen dan 9,400 perkongsian pengguna Facebook.

Jumlah kemasukan pesakit COVID-19 dalam kalangan warga emas juga didapati menurun sejak awal Julai, manakala jumlah kemasukan pesakit warganegara menurun sejak minggu lalu.

Tambahnya, majoriti pesakit COVID-19 yang datang menerima rawatan di hospital itu sejak minggu lalu adalah dalam kalangan warga asing.

Beliau turut berkongsi maklumat bahawa pesakit kritikal yang menerima rawatan di ICU dan pesakit meninggal dunia juga semakin berkurangan.

Katanya, walaupun jumlah pesakit kategori ringan masih ramai, mereka cuma memerlukan pemantauan dan rawatan di wad saja.

Dr Hana yang juga ahli Medical MythBuster Malaysia berkata, masih ada kemasukan pesakit COVID-19 kritikal ke ICU dalam kalangan warganegara, namun terdiri daripada mereka yang menolak vaksinasi.

“Ada juga pesakit COVID kritikal dalam kalangan yang divaksin, namun mereka sembuh sangat cepat berbanding yang tak divaksin langsung,” katanya.

Beliau berkata, empat pesakit di hospital yang sudah divaksin memerlukan bantuan pernafasan hanya tiga hingga empat hari, berbanding dua hingga tiga minggu bagi pesakit lain yang tidak sempat menerima vaksin.

“Mereka (yang sudah divaksin) pulih dengan X-ray dada yang bersih berbanding dengan majoriti (tidak sempat divaksin) yang rabak paru-parunya. Belum masuk yang dah meninggal,” jelasnya.

Bagaimanapun, katanya, jumlah pesakit COVID-19 di ICU hospital itu masih ramai hasil kemasukan pesakit sejak sebulan lalu, malah jumlah kes kematian sebelum tiba ke hospital juga masih ramai.

Melihatkan kepada situasi itu, beliau mengajak orang ramai untuk terus berusaha dan bertawakal bagi memerangi wabak COVID-19 dengan mengambil vaksin.

“Tak sabar nak jadi macam Sarawak. Di sana pesakit COVID-19 kritikal di ICU hanya tiga orang sejajar dengan kelajuan dan keluasan kadar vaksinasi mereka,” katanya. – BERNAMA


PRN: BN umum senarai calon 21 Julai

KUALA LUMPUR, 23 Zulhijjah 1444H, Rabu – Barisan Nasional (BN) akan mengumumkan senarai calon yang akan bertanding pada Pilihan Raya Negeri (PRN) di enam negeri pada 21 Julai ini.

Perkara itu dinyatakan Pengerusi BN yang juga Presiden UMNO, Datuk Seri Dr Ahmad Zahid Hamidi selepas Mesyuarat Majlis Perundingan Pimpinan Kerajaan Perpaduan malam tadi.

“Untuk BN, kita akan umumkan pada 21 Julai malam untuk semua negeri,” katanya kepada pemberita.

Terdahulu, Perdana Menteri, Datuk Seri Anwar Ibrahim mempengerusikan mesyuarat itu yang diadakan di Pusat Dagangan Dunia Kuala Lumpur (WTCKL).

Turut hadir beberapa pemimpin Kerajaan Perpaduan iaitu Ketua Whip Gabungan Parti Sarawak (GPS) Datuk Seri Fadillah Yusof dan Presiden Parti Amanah Negara Datuk Seri Mohamad Sabu.

Mesyuarat itu turut disertai Ketua Menteri Sabah Datuk Seri Hajiji Noor, Premier Sarawak Tan Sri Abang Johari Tun Openg, Presiden Parti Demokratik Progresif (PDP) Datuk Seri Tiong King Sing, Presiden Parti Bersatu Rakyat Sabah (PBRS) Datuk Arthur Joseph Kurup dan Setiausaha Agung PKR Datuk Seri Saifuddin Nasution Ismail.

Pada 5 Julai lepas, Suruhanjaya Pilihan Raya memutuskan bahawa PRN di Kedah, Kelantan, Terengganu, Pulau Pinang, Selangor dan Negeri Sembilan dijalankan serentak dengan 12 Ogos ditetapkan sebagai tarikh pengundian.

Tarikh penamaan calon di keenam-enam negeri ditetapkan pada 29 Julai manakala pengundian awal pada 8 Ogos. – Bernama


PN tetap tak bekerjasama pihak terpalit rasuah, kes mahkamah

KUALA LUMPUR, 11 Safar 1444H, Khamis –  Perikatan Nasional (PN) akan mendapatkan penjelasan daripada PAS berhubung dakwaan wujud rundingan sulit antara parti itu dan UMNO mengenai keperluan kerjasama menentang Pakatan Harapan (PH) pada Pilihan Raya Umum Ke-15 (PRU15) akan datang.

Pengerusinya, Tan Sri Muhyiddin Yassin berkata, penjelasan daripada presiden atau setiausaha agung PAS itu penting untuk mengetahui kebenaran rundingan berkenaan.

“Apakah ia benar-benar serius dan sejauh mana perkara itu akan berlaku…perkara ini saya akan fikirkan tetapi sekarang ini, saya tidak boleh komen apa-apa kerana saya dengar daripada media.

“Apa yang saya tahu kepimpinan UMNO semasa Perhimpunan Agung UMNO (PAU) lalu telah membuat keputusan tiada kerjasama dengan Parti Pribumi Bersatu Malaysia (Bersatu), keputusan itu sehingga kini masih tidak berubah.

“.. kami (Bersatu) pula dah tubuh PN dan PAS bersama kami, jadi macam mana kami hendak hadapi PRU dalam situasi mcam ini? Pada saya, kami perlu ambil tindakan supaya PN dapat ambil satu pendirian yang jelas supaya tiada keraguan tentang bagaimana hala tuju kami pada masa depan,” katanya.

Beliau berkata demikian sebagai mengulas kenyataan Mursyidul Am PAS Hashim Jasin hari ini yang mendakwa wujud rundingan sulit membabitkan pemimpin tertentu dalam UMNO dan PAS menyentuh keperluan satu lawan satu antara mereka dan PH pada PRU15 akan datang.

Hashim berkata, partinya mahu UMNO tahu bahawa musuh utama pada PRU15 kelak adalah PH dan bukannya Bersatu.

Ditanya lanjut mengenai keputusan Muktamar PAS terhadap kerjasama itu, Muhyiddin berkata, perkara itu juga akan dilihat sewaktu hendak mendapatkan penjelasan daripada pemimpin parti berkenaan.

“Setakat ini, tiada laporan (keputusan Muktamar PAS) diberikan kepada kami tetapi apabila saya adakan pertemuan dengan pemimpin parti komponen lain, saya maklumkan dan dapatkan pandangan mereka sama ada wajar atau tidak wajar itu .

“Saya tidak mahu dilihat sebuah parti yang punyai pelbagai pendirian, itu tidak baik untuk masa depan PN.

“Pendirian PN jelas dalam banyak perkara termasuklah untuk tidak bekerjasama dengan pihak yang sudah terpalit dengan salah guna kuasa, rasuah, kes mahkamah dan macam-macam lagi. Apapun perkara ini kami akan bincang,” katanya.


Abu Dhabi tuan rumah sidang kemuncak global pemimpin keagamaan menjelang COP28

ABU DHABI, 21 Safar 1445H, Khamis – Sidang kemuncak global pemimpin agama dari seluruh dunia akan berlangsung di Abu Dhabi pada 6 dan 7 November bagi menekankan peranan penting komuniti agama dalam menangani perubahan iklim.

Sidang kemuncak itu akan berlangsung menjelang Persidangan ke-28 Pihak-pihak UNFCCC (COP28), yang akan dihoskan oleh Emiriah Arab Bersatu (UAE) dari 30 November hingga 12 Disember, lapor Agensi Berita WAM.

Di bawah naungan Presiden UAE Sheikh Mohamed bin Zayed Al Nahyan, acara itu akan dianjurkan oleh Council Of Elders Islam (MCE) dengan kerjasama Presiden COP28, Program Alam Sekitar Pertubuhan Bangsa-Bangsa Bersatu (UNEP) dan Gereja Katolik.

Pemimpin yang mewakili agama, ahli akademik dan pakar alam sekitar utama dunia dijangka menghadiri acara dua hari itu yang bermatlamat membincangkan tanggungjawab etika pemimpin agama dalam menangani krisis iklim.

Mesyuarat itu juga akan menangani kerjasama antara agama dan sains untuk merapatkan jurang antara bukti empirikal dan ajaran rohani, membincangkan strategi menguatkan suara pemimpin agama dalam meningkatkan keadilan iklim, dan menyerlahkan cara untuk melibatkan komuniti akar umbi dalam mencapai pembangunan mampan.

Semasa COP28, MCE dan UNEP, dengan kerjasama Presidensi COP28, akan menganjurkan bersama Faith Pavilion, pavilion pertama seumpamanya pada acara COP.

COP28 UAE akan berlangsung di Expo City Dubai dan dijangka menghimpunkan lebih 70,000 peserta, termasuk ketua negara, pegawai kerajaan, pemimpin industri antarabangsa, wakil sektor swasta, ahli akademik, pakar serta golongan belia.

Seperti yang dimandatkan oleh Perjanjian Iklim Paris, COP28 UAE akan menyampaikan hasil kajian global pertama mengenai penilaian komprehensif kemajuan terhadap matlamat iklim.

UAE akan mengetuai proses untuk mendapatkan persetujuan semua pihak terhadap pelan yang jelas untuk mempercepat kemajuan melalui peralihan tenaga global yang pragmatik dan pendekatan “tidak mengetepikan sesiapa” dalam tindakan iklim inklusif. – Bernama


RUU larangan merokok di peringkat akhir

BANGI, 23 Ramadan 1443H, Isnin – Rang Undang-Undang (RUU) larangan merokok bagi individu dilahirkan pada 2005 kini di peringkat akhir dan sedang diteliti Jabatan Peguam Negara.

Menteri Kesihatan, Khairy Jamaluddin berkata, draf RUU berkenaan dijangka dimuktamadkan dalam tempoh terdekat, dengan mengambil kira pandangan pelbagai pihak dan pemegang taruh berkaitan.

Katanya, antara pendirian dan pandangan yang diambil kira dalam usaha merangka RUU itu termasuk daripada penggiat industri produk tembakau negara.

“Saya akan teruskan sesi libat urus dengan mereka, untuk beri kefahaman apa peruntukan dan peraturan baharu yang kita akan perkenalkan.

“RUU ini sudah di peringkat akhir, sedang disemak oleh Jabatan Peguam Negara, sebelum ia dimuktamadkan,” katanya.

Sebelum ini, kerajaan tekad mengisytiharkan perang terhadap pasaran gelap dan rokok seludup bagi membasmi kesan tembakau secara menyeluruh.

Bagaimanapun Khairy optimis perang tersebut dapat dilaksanakan sekiranya RUU larangan merokok bagi individu yang dilahirkan pada 2005 diluluskan.

Meskipun matlamat itu disifatkan sebagai populis oleh segelintir pihak beliau berkata, ia akan tetap dirintis bagi memastikan natijah daripada ketagihan nikotin tidak menjejaskan generasi pelapis negara.


Turki desak China hormat hak Uyghur

ANKARA, 12 Safar 1442H, Rabu – Amalan dan dasar China terhadap etnik minoriti Uyghur di Xinjiang kerap menjadi perhatian Turki.

Jurucakap parti pemerintah Turki, Omer Celik berkata, peraturan antiekstremisme China yang digubal pada 2017 mengandungi amalan negatif dan tindakan sewenang-wenangnya terhadap Uyghur.

“Satu-satunya hasrat kami dalam isu ini adalah mahukan orang Uyghur hidup dalam kemakmuran dan kedamaian, selain menyumbang kepada negara China dari segi pembangunan, keamanan sosial dan kemakmuran,” katanya.

Beliau berkata, Ankara sebelum ini berulang kali mendesak Beijing untuk menghormati hak-hak etnik minoriti terutamanya Uyghur.

Pada Februari lalu, Menteri Luar Turki, Mevlut Cavusoglu menegaskan bahawa China tidak boleh melabelkan semua etnik Uyghur muslim sebagai pengganas.

Beliau berkata demikian ketika berbincang dengan rakan sejawatnya dari China di Jerman.

Pada 2019, Ankara turut mengecam dasar asimilasi sistematik terhadap Uyghur yang dilakukan oleh rejim China.

Ankara menyifatkan perbuatan biadab itu sebagai memalukan.

Sebelum ini, China didakwa merancang untuk meluaskan rangkaian pusat tahanan etnik Uyghur di wilayah Xinjiang.

Institut Dasar Strategik Australia (ASPI) melaporkan, pihaknya mengenal pasti lebih daripada 380 kem tahanan bakal dibina di wilayah itu, bagi menempatkan lebih daripada sejuta etnik Uyghur.

Selain itu, dokumen rejim China yang bocor pada akhir tahun 2019 mendedahkan secara terperinci cara pengawalan dan penyelenggaraan di kem tahanan.

Aktivis hak asasi manusia mendakwa, kebanyakan tahanan di kem itu tidak pernah melakukan sebarang jenayah, selain tidak mempunyai jalan keluar bagi mempertahankan diri masing-masing.

Tahanan di kem mereka diharamkan untuk melakukan perjalanan atau berhubung dengan mana-mana individu dari mana-mana 26 negara yang tiada hubungan baik dengan China termasuk Turki dan Afghanistan.

Selain itu, etnik Uyghur juga dilarang menghadiri sebarang aktiviti di masjid, mempunyai lebih daripada tiga orang anak dan menghantar teks yang mengandungi ayat-ayat al-Quran. – Agensi


Penceroboh Yahudi dengki bakar tanah penduduk Palestin

NABLUS, 12 Muharam 1445H, Ahad – Penceroboh haram Israel bertindak biadab membakar sebahagian besar tanah milik rakyat Palestin berhampiran perkampungan Burin, di wilayah Tebing Barat Nablus.

Menurut sumber tempatan, sekumpulan peneroka Yahudi yang dikawal tentera membakar ratusan pokok dan memusnahkannya.

Katanya, peneroka turut menyerang penduduk Palestin yang cuba menangkis serangan itu.

Keganasan dan vandalisme oleh peneroka Israel adalah perkara biasa di Tebing Barat yang diduduki.

Ia bagaimanapun tidak pernah didakwa oleh pihak berkuasa pendudukan. – Agensi


Beri peluang imam tempatan pimpin solat tarawih: JAIS

SHAH ALAM, 28 Syaaban 1444H, Selasa – Jabatan Agama Islam Selangor (JAIS) memaklumkan bahawa keputusan untuk tidak membenarkan imam jemputan solat tarawih luar negara di masjid dan surau di seluruh Selangor pada Ramadan tahun ini adalah keputusan yang ditetapkan oleh Majlis Agama Islam Selangor (MAIS) sejak 2015.

Pengarah JAIS, Datuk Mohd Shahzihan Ahmad berkata, larangan berkenaan dibuat untuk memberi laluan sepenuhnya kepada imam-imam tempatan, para asatizah, para graduan dan pelajar-pelajar tahfiz tempatan yang juga menguasai aspek-aspek al-Quran yang baik dan mempunyai ilmu pengetahuan Fiqah sebagai imam.

Menurutnya, ketetapan yang dibuat selaras dengan titah Sultan Selangor Sultan Sharafuddin Idris Shah itu dibuat sebagai usaha menyediakan imam-imam pelapis untuk mengisi keperluan imam di masjid dan surau di Selangor pada masa hadapan.

“Keputusan ini juga dibuat bagi mengatasi wujudnya segelintir individu atau pihak yang menjadi perantara menawarkan imam solat tarawih dari luar negara dengan kadar bayaran tertentu, namun pada masa sama menyebabkan peminggiran imam sedia ada, imam tempatan dan para huffaz di Selangor.

Terdapat juga keadaan apabila kehadiran imam luar negara menimbulkan beberapa isu melibatkan perbezaan mazhab dalam pelaksanaan solat dan mengambil kesempatan mengutip derma untuk faedah dan manfaat orang Islam yang tidak mendapat kebenaran di bawah Seksyen 106 Enakmen Pentadbiran Agama Islam (Negeri Selangor) 2003 Pindaan 2016,” katanya dalam satu kenyataan.

Mohd Shahzihan turut memaklumkan JAIS sentiasa bekerjasama rapat dengan Persatuan Institusi Tahfiz al-Quran Negeri Selangor (PITAS) dalam menyediakan para huffaz untuk menjadi imam solat Tarawih.

Katanya pihak masjid dan surau boleh menghubungi Bahagian Pendidikan Islam (BPI) JAIS untuk mendapatkan nasihat dan panduan mengenai perkara berkenaan.

Media sebelum ini melaporkan hanya imam lantikan MAIS sahaja dibenarkan untuk menjadi imam solat Tarawih di masjid, surau dan musolla di Selangor. – Bernama


AS rekod 90,000 kes baharu dalam sehari

WASHINGTON, 13 Rabiulawal 1442H, Jumaat – Amerika Syarikat merekodkan 90,000 kes baharu COVID-19 dalam tempoh 24 jam lalu.

Menurut laporan Johns Hopkins University, angka itu menjadikan jumlah jangkitan wabakmencecah 8.94 juta sejak dikesan, sekali gus muncul sebagai negara paling terjejas teruk.

Dalam tempoh 24 jam juga, AS menyaksikan kira-kira 1,021 kematian baharu menjadikan jumlah keseluruhan sebanyak 228,625, tertinggi di seluruh dunia.

Wabak itu kini sedang merebak secara meluas di kawasan barat tengah, di mana sekurang-kurangnya sembilan negeri termasuk Indiana, Ohio, Maine, Minnesota, Dakota Utara, Michigan dan Oregon mencatatkan peningkatan kes harian COVID-19.

Selain itu, India turut mencatatkan jumah kemasukan ke hospital yang melambung tinggi di seluruh negeri.

Dalam lima hari pilihan raya bakal berlangsung, calon Demokrat, Joe Biden menjadikan cara Donald Trump menangani krisis kesihatan sebagai serangan utamanya terhadap presiden itu. -Agensi


1,725 pendatang Filipina diusir dari Sabah sejak Januari

SANDAKAN, 10 Syawal 1442H, Sabtu – Seramai 1,725 pendatang warga Filipina diusir secara berperingkat melalui Pelabuhan Sandakan dekat sini, sejak awal tahun ini.

Pengarah Imigresen Sabah Datuk Dr Muhamad Sade Mohamad Amin berkata program penghantaran pulang itu dilaksanakan dalam tiga siri sejak Januari.

“Semua pendatang Filipina tersebut telah ditahan di Depot Imigresen Kota Kinabalu dan Papar sejak tahun lepas (2020) dan mereka dihantar pulang melalui Pelabuhan Sandakan ke Pelabuhan Zamboanga, Filipina.

“Kesemua pendatang yang ditahan telah melakukan pelbagai kesalahan di bawah Akta Imigresen 1959/63 dan Peraturan-Peraturan Imigresen 1963 dan telah menjalani hukuman mengikut perundangan negara untuk diusir keluar dari Sabah,” katanya dalam kenyataan di sini hari ini.

Mohamad Sade berkata program penghantaran pulang itu turut melaksanakan proses tapisan kesihatan yang ketat, termasuk ujian saringan COVID-19 terhadap pendatang bagi suatu tempoh yang ditetapkan bagi memastikan tidak wujud penularan jangkitan pandemik itu terhadap pendatang sebelum dihantar pulang.

Katanya, Jabatan Imigresen Malaysia (JIM) Sabah turut mendapat kerjasama Kedutaan Filipina bagi pelaksanaan siri ketiga program penghantaran pulang pendatang warga negara itu semalam melibatkan seramai 496 orang.

Mohamad Sade turut mengingatkan warga asing yang hendak memasuki Sabah agar mengemukakan dokumen perjalanan yang sah dan mendapat kebenaran untuk masuk ke negeri ini.

Katanya, semua badan penguat kuasa di Sabah akan sentiasa mengambil tindakan tegas kepada mana-mana individu yang tidak mematuhi peraturan di negara ini. – Bernama


Bantuan khas banjir di Terengganu diagih mulai Januari

KUALA TERENGGANU, 2 Jamadilakhir 1444H, Isnin – Bantuan Khas Tunai RM1,000 kepada setiap Ketua Isi Rumah (KIR) yang terjejas akibat banjir di Terengganu dijangka mula diagihkan pada Januari hingga Februari depan.

Menteri Besar, Datuk Seri Dr Ahmad Samsuri Mokhtar berkata, proses itu akan mengambil sedikit masa kerana pihaknya perlu meneliti serta mendapatkan senarai mangsa daripada jabatan serta agensi yang bertanggungjawab menyelaraskan urusan berkenaan.

Beliau berkata, 10,000 KIR dijangka akan menerima bantuan itu bagi meringankan beban selepas mengalami kerugian harta benda akibat banjir teruk bermula 18 Disember lepas.

“Mekanisme (bantuan) adalah seperti amalan sebelum ini iaitu secara tunai untuk ringankan beban mangsa,” katanya ketika ditemui selepas Kongres Tahunan Persatuan Bola Sepak Negeri Terengganu (PBSNT) di sini, hari ini.

Menurutnya, bagi bantuan selain wang tunai, ia akan diteliti oleh Jawatankuasa Pembangunan dan Keselamatan Kampung (JPKK) yang terlibat, yang kemudiannya akan dikemukakan kepada kerajaan negeri, dan ketika ini kerajaan negeri memberi tumpuan kepada kerja-kerja pembersihan pasca banjir bagi membolehkan mangsa dapat pulang ke rumah dengan selamat.

“Paling penting semua mangsa dapat pulang ke rumah, untuk seminggu ini fokus kepada kerja pembersihan dahulu. Keperluan lain akan diteliti oleh JPKK masing-masing kerana masalah setiap orang tak sama,” katanya.

Sementara itu, Ahmad Samsuri yang juga Ahli Dewan Undangan Negeri (ADUN) Rhu Rendang berkata, beliau akan memohon supaya kerajaan Persekutuan mempercepatkan projek Tebatan Banjir Baroh Tok Jiring Fasa Dua bagi mengatasi masalah banjir teruk di kawasan Kuala Nerus.

Katanya, projek fasa satu yang telah dilaksanakan kerajaan negeri sebelum ini juga perlu kepada penambahbaikan bagi menghadapi banjir luar jangka seperti yang berlaku minggu lepas.

“Banjir kali ini adalah yang terburuk dalam sejarah. Projek tebatan yang direka bentuk oleh Jabatan Kerja Raya dan Jabatan Pengairan Saliran (JPS) sebelum ini adalah berdasarkan keadaan lama.

“Berdasarkan situasi semasa perlu ada penambahbaikan untuk tebatan lama. Insya-Allah JKR dan JPS akan cari jalan untuk selesai perkara ini,” katanya.-  Bernama


Berubahlah! Sampai bila nak biar jadi ‘Parlimen sarkas’

BANGI, 17 Zulhijjah 1442H, Selasa – Rakyat kesal dengan sikap Ahli Parlimen ketika berbahas pada sidang khas Dewan Rakyat – yang bermula semalam.

Presiden BERJASA, Ustaz Zamani Ibrahim berkata, rata-rata rakyat terlalu kecewa dengan beberapa Ahli Parlimen – sehinggakan menganggap persidangan tersebut sebagai ‘Parlimen sarkas’.

Ini lontaran yang menggambarkan kekecewaan rakyat. Gelaran Yang Berhormat adalah satu penghormatan kepada Ahli Parlimen.

“Parlimen pula adalah dewan yang mulia kerana ianya merupakan pentas demokrasi untuk memberi hak perbahasan dalam membawa suara rakyat.

“Kebebasan untuk memberikan pandangan tetap terikat dengan peraturan mesyuarat, peraturan 36 yang berkaitan dengan kesopanan.

“…dan peraturan 37 berkaitan kesusilaan adalah peraturan yang mesti dipatuhi oleh setiap Yang Berhormat sebagai ahli mesyuarat,” katanya dalam satu kenyataan hari ini.

Berikutan itu, sudah sampai masanya rakyat memainkan peranan yang sebaik dan sebetulnya, lebih-lebih lagi pada Pilihan Raya Umum ke-15 (PRU15) kelak.

“PRU15 pasti tiba, mari kita pastikan kemuliaan dewan sidang Parlimen diduduki oleh individu pemimpin yang berwibawa.

“Semoga Parlimen sarkas dapat kita kembalikan semula berfungsi sebagai dewan yang mulia mampu berbahas dengan matang demi kepentingan umum,” katanya.

Pada masa sama, beliau juga meminta pengundi untuk tidak lagi memilih calon berasaskan parti malah calon ‘sarkas’ yang dicalonkan juga mesti disingkirkan pada PRU15.

“Sebaliknya kita pilihlah calon yang berasaskan peribadi yang berwibawa,” katanya.


Penduduk Palestin sesak nafas akibat gas pemedih mata Israel

RAMALLAH, 4 Zulkaedah 1443H, Sabtu – Tentera pengganas Israel terus bertindak agresif ke atas wilayah yang diduduki, apabila melancarkan serbuan dan provokasi hampir setiap hari ke atas kawasan penduduk Palestin.

Terbaharu, beberapa warga Palestin mengalami sesak nafas akibat terhidu gas pemedih mata yang dilepaskan oleh tentera Israel ketika pertempuran berlaku di kampung Qaryout di selatan Nablus.

Menurut sumber tempatan, puak peneroka Israel – di bawah perlindungan tentera – menyerbu kawasan mata air kampung itu, dan mencetuskan provokasi penduduk sehingga membawa kepada pertempuran.

Askar Israel kemudiannya menyerang penduduk kampung dengan gas pemedih mata dan bom tangan setrum selepas mereka cuba berdepan dengan kumpulan peneroka.

Akibatnya, beberapa penduduk mengalami sesak nafas ekoran serangan itu.

Serangan gas pemedih mata itu turut menyebabkan tanah berhampiran terbakar. – Agensi


Proklamasi Orang Melayu mahu bantu PN capai kemenangan

BANGI, 9 Muharam 1445H, Khamis – Proklamasi Orang Melayu memberi jaminan akan berganding bahu dengan keseluruhan jentera Pilihan Raya Negeri (PRN) Perikatan Nasional (PN) di enam negeri bagi menjamin kemenangan gabungan parti itu.

Pengerusi Mobilisasinya, Datuk Seri Khairuddin Abu Hassan berkata, walaupun sudah beberapa kali berunding mengenai kerusi untuk calon-calon Proklamasi Orang Melayu, pihaknya menghormati keputusan yang dibuat kepimpinan tertinggi PN.

Katanya, Tun Dr Mahathir Mohammad telah mengingatkan semua pemimpin Proklamasi Orang Melayu untuk terus menyokong PN pada PRN ini tidak kira sama ada tersenarai bertanding ataupun tidak.

“Sesungguhnya juga, kita mempunyai ‘common agenda’ untuk mengalahkan semua calon-calon Pakatan Harapan (PH) dan UMNO pada PRN kali ini.

“Matlamat kami untuk menterjemahkan satu ‘referendum rakyat’ yang jelas ke arah menolak Kerajaan Madani yang ‘haprak’ secara total,” katanya dalam satu kenyataan, hari ini.

Dalam pada itu, beliau mendakwa, masa depan orang Melayu dan Islam kini sedang berada dalam keadaan yang amat mencabar kerana pendirian Kerajaan Madani lebih menitikberatkan kepada konsep kepelbagaian kaum.

Dakwanya, orang Melayu sukar lagi untuk berbicara dan membincangkan mengenai penyatuan seterusnya menyelesaikan semua permasalahan bangsa Melayu.

“Bercakap mengenai ‘Melayu’ dianggap ‘rasis’ tetapi dalam masa yang sama hak orang-orang Melayu amat jelas termaktub dalam Perlembagaan Persekutuan.

“Yang menghairankan kita tidak pernah menganjurkan unsur-unsur provokasi terhadap ‘3R’ tetapi Kerajaan Madani bersungguh-sungguh untuk menyekatkan segala pergerakan ataupun aktiviti-aktiviti Proklamasi Orang Melayu,” dakwanya.

Khairuddin berkata, sudah sampai masanya bagi keseluruhan orang Melayu bersatu hati dan merapatkan saf perjuangan untuk memerangi Kerajaan Madani yang ‘haprak’ ini.

Hakikatnya pada Pilihan Raya Umum (PRU) yang lepas, beliau berkata, orang Melayu sudah bersatu padu dan ‘Malay votes bank’ sudah diberikan pada PN.

“Tanggungjawab keseluruhan orang-orang Melayu harus menguatkan kedudukan PN untuk lawan secara habis-habisan dengan falsafah liberalisma Kerajaan Madani.

“Insya-Allah, pemimpin-pemimpin Proklamasi Orang Melayu akan terus berjuang untuk mengukuhkan kedudukan PN bagi menawan semua negeri-negeri yang terbabit dengan PRN ini,” katanya.


Jawatan Top 5 PAS tak dipertandingkan

KUALA LUMPUR, 13 Rabiulawal 1445H, Jumaat – Lima jawatan tertinggi PAS iaitu presiden, timbalan presiden dan tiga naib presiden tidak akan dipertandingkan pada Muktamar Tahunan PAS ke-69 yang dijadualkan berlangsung pada 20 hingga 22 Oktober ini.

Setiausaha Agungnya, Datuk Seri Takiyuddin Hassan berkata, ini kerana hanya ada masing-masing satu pencalonan untuk jawatan presiden dan timbalan presiden manakala satu daripada empat calon naib presiden telah menarik diri.

“Saya baharu menerima pengesahan seorang calon (naib presiden) menarik diri iaitu Menteri Besar Kedah Datuk Seri Muhammad Sanusi Md Nor. Jadi untuk jawatan naib presiden tiada apa-apa pertandingan.

“Ini bermakna barisan naib presiden sedia ada dikekalkan iaitu Ahli Parlimen Bagan Serai Datuk Idris Ahmad, Speaker Dewan Undangan Negeri (DUN) Kelantan Datuk Mohd Amar Abdullah dan Datuk Seri Dr Ahmad Samsuri bin Mokhtar,” katanya pada sidang media di Ibu Pejabat Agung PAS di sini hari ini.

Jawatan Presiden PAS ketika ini dipegang oleh Tan Sri Abdul Hadi Awang dan Timbalannya Datuk Seri Tuan Ibrahim Tuan Man. – Bernama


Ordinan Darurat: Kerajaan tafsir Perlembagaan ikut nafsu

BANGI, 19 Zulhijjah 1442H, Khamis – Parti Barisan Jemaah Islamiah Se-Malaysia (BERJASA) menggesa kerajaan menarik balik kenyataan pembatalan Ordinan Darurat dan mengadakan kembali agenda membentang perbahasan di Parlimen, selaras titah Yang di-Pertuan Agong serta Perlembagaan Persekutuan.

Malah, kerajaan juga perlu mengakui kesalahan dan berpegang semula kepada prinsip kedaulatan sedia ada, kata Presiden BERJASA, Ustaz Haji Zamani Ibrahim.

Beliau berkata, kerajaan Perikatan Nasional (PN) telah melakukan kesalahan serius membelakangkan Yang di-Pertuan Agong yang memiliki prerogatif, sekali gus kuasa perundangan Persekutuan yang terletak dalam Parlimen.

“Prinsip Perlembagaan Persekutuan mengenai Proklamasi Darurat di bawah Perkara 150 (2B) dan 150 (3) juga telah selambanya diabaikan.

“Langkah kerajaan yang mentafsir Perlembagaan dan undang-undang mengikut nafsu sendiri ini hanya menyebabkan keharmonian semakin hilang, bukan hanya di Dewan Rakyat tetapi satu negara,” katanya dalam kenyataan, hari ini.

Terdahulu, Agong menzahirkan rasa amat dukacita kerana apa yang telah diperkenan dan dititahkan kepada Menteri di Jabatan Perdana Menteri (Parlimen dan Undang-Undang) dan Peguam Negara, ketika majlis menghadap secara maya 24 Julai lalu bahawa cadangan pembatalan semua Ordinan Darurat dibentang dan dibahaskan di Parlimen bagi tujuan dirungkaikan, tidak dilaksanakan.

Datuk Pengelola Bijaya Diraja, Datuk Indera Ahmad Fadil Shamsuddin berkata, Seri Paduka Baginda turut menegaskan bahawa kenyataan Yang Berhormat Menteri di Parlimen pada 26 Julai adalah tidak tepat dan telah mengelirukan Ahli-Ahli Dewan Rakyat.

“Seri Paduka Baginda turut menegaskan bahawa permohonan pembatalan semua Ordinan Darurat berkuat kuasa pada 21 Julai telah dilakukan secara tergesa-gesa tanpa pembentangan di Parlimen dan kenyataan yang bercanggah serta mengelirukan di Parlimen.

“… dan kenyataan yang bercanggah serta mengelirukan di Parlimen bukan sahaja gagal menghormati prinsip kedaulatan undang-undang yang terkandung dalam Rukun Negara malah telah membelakangi fungsi dan kuasa Seri Paduka Baginda selaku ketua utama negara seperti yang termaktub di dalam Perlembagaan Persekutuan,” katanya.

Justeru, BERJASA meminta kerajaan khususnya Menteri di Jabatan Perdana Menteri (Parlimen dan Undang-Undang) serta Peguam Negara, supaya bertanggungjawab serta jujur dengan peranan yang sepatutnya dimainkan.

“Kepada Menteri Undang-Undang dan Peguam Negara, mengadaplah Yang di-Pertuan Agong sesegera mungkin untuk memohon kemaafan atas kesilapan yang dilakukan secara sedar dan tidak berperlembagaan itu.

“Permohonan maaf secara terhormat di dalam Parlimen juga perlu dilakukan atas kekeliruan yang disengajakan.

“Ingatlah, pimpinan kerajaan mahupun pembangkang sepatutnya sentiasa menjunjung Perlembagaan negara secara konsisten dan amanah,” katanya.


Pemuda BERJASA syor kerajaan perjelas syarat tentukan pesalah 3R

BANGI, 7 Muharam 1445H, Selasa – Pemuda BERJASA mengesyorkan Kerajaan Madani menubuhkan unit khas bagi mengawal isu berkait agama, kaum dan raja – 3R yang semakin hangat diperkatakan ketika ini.

Wakilnya, Isma Aiman berkata, ini kerana kefahaman dalam melindungi isu 3R ini masih longgar dan tidak jelas sehingga mengundang persoalan orang ramai, selain pelaksanaannya yang masih samar.

Beliau berpendapat saranan itu wajar dilaksanakan bagi memastikan ia tidak dimanipulasi oleh mana-mana pihak sehingga menggugat ketenteraman awam.

Ini kerana kerajaan tidak memperincikan dan menerangkan secara telus apa syarat-syarat yang membolehkan seseorang itu didakwa melanggar 3R.

“Penguatkuasaan 3R ini satu inisiatif yang baik namun ia perlulah adil untuk semua orang dan tidak akan ada seorang ahli politik pun yang terlepas daripada penguakuasaan ini.

“Namun sebaliknya yang berlaku malahan saya melihat 3R ini dibuat sebagai satu tekanan politik kepada pihak pembangkang yang menampakkan lagi ia digunakan sebagai serangan politik,” katanya seperti dilapor dalam Gelombang BERJASA.

Beliau berkata demikian merujuk kepada pendakwaan terhadap Menteri Besar Kedah, Datuk Seri Muhammad Sanusi Md Nor atas dua pertuduhan menghasut berhubung isu pelantikan Menteri Besar Selangor dan penubuhan Kerajaan Perpaduan dalam satu ceramah politik, baru-baru ini.

Isma Aiman melihat ia satu tindakan yang tegas daripada kerajaan dalam usaha untuk menghalang ahli-ahli politik mengeluarkan kenyataan yang melampau sehingga menimbulkan kegusaran awam.

Bagaimanapun, pelaksanaannya perlu dibuat secara adil kerana ketika ini hanya pihak pembangkang iaitu Muhammad Sanusi yang segera didakwa di mahkamah, namun di pemimpin pihak kerajaan iaitu Lim Guan Eng masih lagi belum ada tanda-tanda akan didakwa oleh pihak berkuasa.

“Saya ingin mempersoalkan adakah penetapan 3R ini hanya ingin dikenakan kepada pihak lawan sahaja memandangkan di sebelah ini memfokuskan untuk berbicara soal perjuangan mempertahankan hak orang Melayu dan Islam. Ini kerana kita tahu bahawa ideologi mereka terbentuk daripada asas perjuangan tersebut,” katanya.


Tentera Sudan tak sertai perbicaraan politik

KHARTOUM, 5 Zulhijjah 1443H, Selasa – Tentera Sudan menarik diri daripada perbincangan politik sekali gus membenarkan kumpulan politik dan revolusi membentuk kerajaan peralihan.

“Angkatan tentera tidak akan menghalang peralihan demokrasi,” kata Jeneral Abdel Fattah al-Burhan.

Beliau berkata demikian dalam ucapan yang disiarkan di televisyen, mengesahkan komitmen tentera untuk berusaha ke arah pilihan raya di mana rakyat akan memilih siapa yang memerintah mereka.

Majlis berdaulat yang memerintah – diketuai oleh al-Burhan dan terdiri daripada anggota tentera dan awam – akan dibubarkan selepas pembentukan kerajaan baharu, katanya.

Beliau berkata, Majlis Tertinggi Angkatan Tentera baharu akan diwujudkan selepas pembentukan kerajaan.

Ia akan bertanggungjawab ke atas tugas keselamatan dan pertahanan serta tanggungjawab terkait sesuai dengan kesepakatan bersama kerajaan.

“Penarikan tentera daripada perbincangan politik bertujuan membenarkan kumpulan politik dan revolusi membentuk kerajaan teknokrat,” katanya.

Al-Burhan menyeru kumpulan itu untuk memulakan dialog segera dan serius yang membawa semua orang kembali ke laluan peralihan demokrasi.

Tentera akan komited untuk melaksanakan hasil dialog itu, katanya, walaupun beliau tidak menjelaskan sejauh mana peranan politik angkatan tentera akan ada pada masa hadapan.

Kenyataan jeneral itu selepas minggu mengerikan bagi gerakan prodemokrasi Sudan ketika protes besar-besaran menuntut penamatan pemerintahan tentera berterusan di kawasan Khartoum sejak Khamis.

Menurut Jawatankuasa Doktor Sudan – yang telah mengesan mangsa protes – sembilan orang terbunuh dan sekurang-kurangnya 629 cedera oleh tindakan keras pasukan keselamatan terhadap demonstrasi. – Agensi


Tiada kerjasama Aman Palestin dan Palestine Finance untuk kutip sumbangan

BANGI, 6 Syawal 1442H, Selasa – Aman Palestin menafikan bahawa terdapat sebarang kerjasama di antara pihaknya dengan Palestine Finance seperti di pautan (https://palestine.finance/).

Ketua Pengarah Media dan Korporat Aman Palestin Berhad, Anas Abdul Wahab Kasim menegaskan, penggunaan nama Aman Palestin dalam pautan itu telah melanggar hak penggunaan logo dan jenama Aman Palestin sehingga menimbulkan keraguan dan salah faham dalam kalangan penyumbang.

Justeru, katanya, pihaknya memberi amaran tegas kepada pemilik pautan Palestine Finance untuk menurunkan semula logo Aman Palestin yang terdapat dalam laman sesawang berkenaan dan segera  memohon maaf atas pelanggaran hak tersebut.

“Tindakan perundangan akan diambil sekiranya pihak pemilik laman sesawang Palestine Finance gagal untuk melakukan arahan yang diberikan,” katanya dalam satu kenyataan, hari ini.

Sementara itu, Anas berkata, Aman Palestin setakat ini tidak menerima sebarang penyaluran dana berbentuk wang krypto, bitcoin dan seumpama dengannya.

“Kami hanya menerima penyaluran sumbangan berbentuk wang fizikal dan platform transaksi bank yang telah kami sediakan buat para penyumbang.

“Kepada para penyumbang, anda diminta untuk menghentikan sebarang penyaluran dana ke pautan https://palestine.finance/ sebagai usaha kita membanteras usaha-usaha memanipulasi usaha-usaha NGO di seluruh negara dan menggunakan dana membantu Palestin ke arah yang tidak baik,” katanya.


PM perlu buktikan nilai integriti lantik anggota Kabinet

BANGI, 4 Jamadilawal 1444H, Selasa – Pemerhati Rasuah Malaysia (MCW) bersetuju dengan desakan pelbagai pihak supaya Perdana Menteri, Datuk Seri Anwar Ibrahim tidak berkompromi atas sebarang alasan dalam melantik ahli Parlimen yang sedang didakwa di mahkamah sebagai anggota Kabinet.

Presidennya, Jais Abdul Karim berkata, Anwar perlu membuktikan kepada rakyat bahawa nilai integriti dan karisma pemimpin yang bersih serta bebas rasuah adalah keutamaan dalam anggota Kabinet, bagi memartabatkan kembali nama Malaysia di persada dunia.

“Kita sedar bahawa selama ini Perdana Menteri sewaktu mengetuai barisan pembangkang secara konsisten tegas dengan pandangan mahukan pemimpin-pemimpin yang berintegriti tinggi.

“Nilai integriti, ketelusan dan salah guna kuasa mesti dizahirkan menerusi pelantikan anggota-anggota Kabinet yang mempunyai rekod bersih. Inilah masanya untuk membuktikan ketegasan tersebut,” katanya dalam satu kenyataan, hari ini.

Pada masa sama, beliau berkata, pihaknya amat bersetuju dengan pendapat yang mengatakan, sekiranya ahli Parlimen yang masih dalam kes mahkamah dilantik pasti akan melumpuhkan kepercayaan rakyat terhadap kerajaan ini.

Jais berpandangan, golongan itu mesti terus dihadapkan ke mahkamah sehingga didapati tidak bersalah dan dilepaskan sepenuhnya sebelum dilantik.

Jelasnya, perkara ini sangat penting bagi membezakan kerajaan kini dan yang lalu.

“MCW mewakili rakyat yang cintakan perjuangan antirasuah menggesa kerajaan terkini di bawah kepimpinan Perdana Menteri yang mahu lakukan reformasi untuk bebaskan negara daripada cengkaman salah guna kuasa dan penyelewengan wang rakyat.

“Hentikan kerakusan kuasa politik supaya semua ahli Parlimen yang bakal dilantik dapat bertindak dan bekerja tanpa melatah dalam mainan politik kotor.

“Berkhidmatlah dengan amanah demi kestabilan politik, kemakmuran rakyat dan bekerja keras untuk memulihkan ekonomi negara yang terkesan akibat pandemik COVID-19 serta senario ekonomi dunia yang semakin meruncing,” katanya.


Mesir catat 321 jangkitan baharu, terendah sejak 3 Mei

CAIRO, 11 Zulhijjah 1441H, Sabtu – Sebanyak 321 jangkitan baharu COVID-19 dilaporkan Mesir pada Jumaat, sekali gus menjadikannya angka terendah sejak 3 Mei lalu.

Kementerian Kesihatan Mesir dalam satu kenyataan berkata, 94,078 kes pandemik telah dilaporkan di negara itu, di mana 39,638 telah pulih, manakala sebanyak 4,188 kematian dicatatkan termasuk 31 kematian terbaharu semalam.

Pihak berkuasa negara itu mengenakan denda kira-kira AS$250 ke atas mana-mana individu yang tidak memakai topeng muka di khalayak.

Mesir membenarkan semula penerbangan antarabangsa dan membuka kembali tempat tarikan pelancongan utama termasuk Piramid Besar Giza mulai mulai 1 Julai setelah penutupannya selama tiga bulan akibat pandemik COVID-19.

Negara itu menutup lapangan terbangnya untuk penerbangan antarabangsa dan tempat bersejarah yang terkenal pada pertengahan Mac, ketika kerajaan berusaha membendung penularan wabak berkenaan.

Penutupan itu menyebabkan industri pelancongan yang menyumbang lima peratus daripada sumber ekonomi dan 15 peratus pekerjaan serta pelaburan terhenti. -Agensi


‘Usah ajar orang lain khianat pada arahan parti’

BANGI, 22 Jamadilawal 1444H, Sabtu – Datuk Dr Mohd Khairuddin Aman Razali menyifatkan tindakan seorang ahli Parlimen mengajak rakan sejawatan daripada Barisan Nasional (BN) menentang usul kerajaan di Parlimen nanti sebagai tidak wajar.

Tanpa menyatakan identiti pihak yang dimaksudkan, bekas Ahli Parlimen Kuala Nerus itu berkata, tidak wajar mengajak ahli Parlimen membelakangi arahan parti masing-masing.

“Seperti mana kita sendiri tidak suka dan mahu ahli Parlimen daripada parti kita setia dan walak pada arahan parti maka demikianlah sewajarnya diajar dan dididik konsep walak dan kesetiaan dalam parti lain.

“Kita tidak wajar memakai dua standard, boleh dan tidak yang berbeza. Apabila melibatkan diri sendiri boleh tetapi tidak bagi orang lain atau tidak bagi kita dan boleh bagi orang lain.

“Apabila seorang ahli Parlimen keluar parti ke parti kita ia dipanggil ‘hijrah’ tetapi apabila daripada parti kita kepada parti lain ia dipanggil ‘khianat’,” katanya menerusi hantaran di Facebook beliau, hari ini.

Mengulas lanjut, bekas Ahli Jawatankuasa (AJK) PAS Pusat itu menegaskan, jika seorang ahli Parlimen mahu berbeza dan menentang keputusan partinya, dia wajar berhenti daripada parti lalu gugur jawatan sebagai ahli Parlimen.

Menurutnya, Akta Lompat Parti terkini membenarkan mereka kembali mencalonkan dirinya semula dalam pilihan raya, berbeza dengan akta sebelumnya yang tidak membenarkan mencalonkan diri semula melainkan selepas lima tahun.

“Itu kelapangan bagi ahli Parlimen untuk mencanggahi arahan parti. Namun, selagi mana kita menjadi ahli kepada satu parti maka wajar walak dan kesetiaan ditumpahkan sepenuhnya.

“Mereka boleh berbeza pandangan tetapi tidak apabila keputusan telah dibuat oleh parti kerana keputusan ketua dan parti menjadi pemutus kepada segala perbezaan pandangan. Itu kaedah dan adab berorganisasi dan berjemaah.

“Usah mengajar orang lain khianat kepada arahan parti,” katanya.


Pembangkang Sri Lanka tolak tawaran kerajaan perpaduan

COLOMBO, 3 Ramadan 1443H, Selasa – Pembangkang Sri Lanka menolak pelawaan Presiden Gotabaya Rajapaksa untuk membentuk kerajaan perpaduan, sebaliknya menggesa peletakan jawatan susulan krisis ekonomi yang belum pernah berlaku sebelum ini.

Tuntutan pembangkang pada Isnin disuarakan ketika protes anti-kerajaan berterusan di seluruh negara berhubung krisis ekonomi terburuk dan ketidakpercayaan yang semakin mendalam terhadap kepimpinan Gotabaya.

Terdahulu, Pejabat Presiden berkata, beliau (Gotabaya) menjemput semua parti politik yang diwakili di Parlimen untuk bersama-sama menerima portfolio menteri bagi mencari penyelesaian kepada krisis nasional itu.

Bagaimanapun, pakatan politik pembangkang terbesar – Samagi Jana Balawegaya (SJB) – menolak cadangan itu.

“Rakyat negara ini mahu Gotabaya dan seluruh keluarga Rajapaksa pergi dan kami tidak boleh menentang kehendak rakyat bahkan kami tidak boleh bekerjasama dengan pihak yang korup,” kata pegawai tertinggi SJB, Ranjith Madduma Bandara kepada agensi berita The Associated Press.

SJB mempunyai 54 Ahli Parlimen.

Selain itu, Barisan Pembebasan Rakyat (JVP) berhaluan kiri juga bertindak balas dengan menggesa Gotabaya dan keluarganya yang pernah popular serta berkuasa supaya segera berundur.

“Beliau benar-benar orang gila untuk berfikir bahawa Ahli Parlimen pembangkang akan menyokong kerajaan yang sedang runtuh,” kata Ahli Parlimen JVP, Anura Dissanayaka kepada pemberita di Colombo.

Ahad lalu, semua 26 Menteri Kabinet menyerahkan peletakan jawatan mereka selepas ribuan orang menentang perintah darurat dan berkurung di seluruh negara serta menyertai protes jalanan bagi mengecam kerajaan.

Dua lagi saudara Rajapaksa, Menteri Kewangan, Basil Rajapaksa dan Menteri Pengairan, Chamal Rajapaksa adalah antara mereka yang meletak jawatan, bersama anak perdana menteri, Menteri Sukan, Namal Rajapaksa. – Agensi


Penjualan tiket VTL Malaysia-Singapura dibuka semula hari ini

BANGI, 18 Jamadilakhir 1443H, Jumaat – Penjualan tiket bas dan penerbangan bagi kedua-dua inisiatif ‘Laluan Perjalanan Lengkap Vaksin (VTL) Malaysia-Singapura dibuka semula berkuat kuasa serta merta hari ini.

Bagaimanapun, buat masa ini kuota tiket yang dijual bermula hari ini akan dikurangkan daripada kuota sedia ada iaitu pengurangan 50 peratus daripada kapasiti bas dan penerbangan.

Menteri Kesihatan, Khairy Jamaluddin berkata, bagi penumpang yang telah membeli tiket bagi tarikh perjalanan selepas 20 Januari 2022 sebelum pengumuman penggantungan tiket dibuat, mereka dibenarkan untuk meneruskan perjalanan menggunakan inisiatif ini mengikut kuota yang telah ditetapkan.

“Pada 22 Disember 2021, Kementerian Kesihatan (KKM) telah memaklumkan mengenai penggantungan sementara penjualan tiket bas dan penerbangan untuk VTL Malaysia-Singapura yang berkuat kuasa sepanjang tempoh 23 Disember 2021 sehingga 20 Januari 2022.

“Garis masa berhubung peningkatan kuota jualan tiket ini akan bergantung kepada penilaian risiko yang akan dilakukan dari semasa ke semasa secara berterusan oleh KKM berdasarkan situasi COVID-19 semasa di kedua-dua negara,” katanya dalam kenyataan, hari ini.

Justeru, selaras pengumuman KKM sebelum ini berhubung pengukuhan langkah-langkah pencegahan dan kawalan sedia ada bagi pengembara dari luar negara termasuk melalui inisiatif VTL, adalah diingatkan untuk melaksanakan ujian RTK-Ag atau ujian pantas antigen (kendiri) pada hari ke-2, ke-4 dan ke-6 selepas ketibaan.

Beliau berkata, ujian RTK-Ag atau ujian pantas antigen (professional) perlu dibuat pada hari ke-3 dan hari ke-5 selepas ketibaan.

“KKM ingin menyarankan semua pengembara supaya bertanggungjawab dan sentiasa mematuhi arahan serta SOP yang telah ditetapkan.

“Lakukan ujian pengesanan COVID-19 mengikut ketetapan yang digariskan bagi mengetahui status risiko diri sendiri dan seterusnya mampu mengurangkan risiko jangkitan kepada individu lain.

“Ia juga bagi memastikan perjalanan rentas sempadan melibatkan skim VTL Malaysia-Singapura ini dapat terus dilaksanakan dengan selamat,” katanya.


Polis dikerah pantau Hartal Doktor Kontrak hari ini

KUALA LUMPUR, 16 Zulhijjah 1442H, Isnin – Anggota polis akan dikerahkan untuk memantau Hartal Doktor Kontrak atau mogok umum yang dirancang untuk dilaksanakan pada hari ini.

Ketua Polis Negara, Datuk Seri Acryl Sani Abdullah Sani berkata, polis menyedari protes oleh doktor kontrak, yang dirancang untuk dilakukan di seluruh negara.

“Kami belum menerima maklumat bahawa tunjuk perasaan itu akan mengganggu ketenteraman awam.

“Namun, pasukan petugas operasi pematuhan akan dikerahkan untuk memantau protes untuk memastikan prosedur operasi standard (SOP) COVID-19 dipatuhi,” katanya dalam satu kenyataan.

Terdahulu, media melaporkan bahawa kira-kira 23,000 doktor kontrak akan melakukan mogok di seluruh negara pada 26 Julai, setelah pelbagai usaha kumpulan untuk lantikan tetap ke dalam perkhidmatan gagal memberikan hasil.

Bagaimanapun, pada 23 Julai, kerajaan bersetuju melanjutkan kontrak perkhidmatan selama dua tahun untuk pegawai perubatan, pergigian dan farmasi setelah tamat tempoh perkhidmatan wajib mereka.

Perdana Menteri, Tan Sri Muhyiddin Yassin dalam satu kenyataan mengatakan bahawa langkah itu adalah untuk memastikan kesinambungan perkhidmatan dan juga sebagai persiapan bagi doktor muda mengikuti latihan kepakaran.

Beliau berkata, Kabinet juga bersetuju untuk melanjutkan kontrak perkhidmatan sehingga maksimum empat tahun bagi pegawai perubatan dan pergigian yang diterima untuk mengikuti latihan kepakaran selama dua tahun pertama kontrak mereka.


KPM nafi keluar senarai larangan hukuman disiplin

BANGI, 18 Rabiulakhir 1443H, Selasa – Menteri Kanan Pendidikan, Datuk Mohd Radzi Md Jidin menafikan bahawa ada mengeluarkan jadual berkaitan hukuman tindakan disiplin yang dilarang dilakukan kepada murid.

Beliau berkata, pihaknya tidak pernah membuat kenyataan berkaitan bentuk hukuman terhadap pelajar sekolah.

“Saya langsung tidak pernah membuat kenyataan sedemikian. Portal itu meletakkan gambar saya seolah-olah saya yang keluarkan kenyataan tersebut.

“KPM juga tidak pernah mengeluarkan jadual bertajuk ‘Unit Disiplin KPM: Bentuk-bentuk Hukuman Yang Dilarang’ dalam mana-mana dokumen rasmi KPM.

“Sama-sama kita semak kesahihan sesuatu berita sebelum menyebarkannya” katanya di media sosial beliau hari ini.

Sementara itu, KPM dalam kenyataannya memaklumkan, tindakan disiplin hanya boleh dikenakan mengikut tatacara pengurusan disiplin dikeluarkan pihaknya seperti:

i. Peraturan-Peraturan Pendidikan (Disiplin Sekolah) 1959;

ii. Surat Pekeliling Ikhtisas (SPI) Bil. 8/1983: Mengenakan Hukuman Biasa Terhadap Murid-murid yang Melakukan Perbuatan Salah Laku Yang Tidak Dinyatakan Dalam Peraturan-peraturan Pelajaran;

iii. SPI Bil. 7/1995: Tatacara Mengenakan Tindakan dan Hukuman Terhadap Pelajar-Pelajar Sekolah;

iv. SPI Bil. 10/2001: Semua Guru Adalah Guru Disiplin;

v. SPI Bil. 7/2003: Kuasa Guru Merotan Murid; dan

vi. SPI Bil. 7 Tahun 2011: Pelaksanaan Standard Operating Procedure (SOP) 1:3:7 Pelaporan dan Tindakan Menangani Isu Disiplin.

“Sehubungan dengan itu, KPM menegaskan bahawa tatacara pengurusan disiplin murid adalah berdasarkan Garis Panduan dan SPI yang dinyatakan di atas.

“KPM sentiasa komited untuk terus melakukan yang terbaik,” katanya.

Sebelum ini, tular di media sosial mengenai bentuk hukuman yang dilarang dilakukan terhadap fizikal, mental dan emosi pelajar.


Jumlah petugas KKM ditambah di KLIA, klia2

KUALA LUMPUR, 10 Safar 1442H, Isnin – Jumlah petugas Kementerian Kesihatan (KKM) dan peralatan saringan COVID-19 di Lapangan Terbang Antarabangsa Kuala Lumpur (KLIA) dan klia2 akan ditambah bagi mengurangkan kesesakan proses saringan terhadap individu yang tiba dari Sabah.

KKM menerusi Twitter memaklumkan susulan terdapat aduan kesesakan proses saringan COVID-19, Menterinya Datuk Seri Dr Adham Baba mengarahkan Jabatan Kesihatan Negeri Selangor untuk menambah bilangan petugas dan peralatan bagi melancarkan proses saringan.

“Masalah kesesakan akan diselesaikan segera dengan penambahan peralatan dan petugas,” katanya.

Terdahulu, Dr Adham bersama Ketua Pengarah Kesihatan Tan Sri Dr Noor Hisham Abdullah meninjau proses saringan COVID-19 yang dilakukan kakitangan KKM di KLIA dan klia2, awal pagi tadi.

Sementara itu, Malaysia Airports menerusi ciapan di Twitter, merakamkan penghargaan kepada Dr Adham dan Dr Noor Hisham terhadap dedikasi dan komitmen mereka bagi memastikan semua langkah keselamatan dan prosedur ujian berjalan lancar.

Pada Sabtu, Dr Noor Hisham berkata, bermula semalam hingga 10 Oktober, individu yang pulang dari Sabah diwajibkan menjalani saringan COVID-19 serta diarahkan menjalani perintah pengawasan dan pemerhatian di rumah (HSO). -Bernama


Ribut tropika Shaheen: Oman gesa penduduk di pesisir pantai pindah

MUSCAT, 26 Safar 1443H, Ahad – Pihak berkuasa Oman menggesa ribuan penduduk di kawasan pesisir pantai meninggalkan kediaman mereka dan menuju ke tempat perlindungan kecemasan dengan kadar segera.

Ia berikutan negara Teluk itu bersiap siaga menghadapi ribut tropika Shaheen yang akan meningkat menjadi siklon tropika kategori 1.

Jawatankuasa Kebangsaan Oman untuk Pengurusan Kecemasan menggesa penduduk di Barka dan Saham serta awasan pesisir termasuk beberapa bahagian di ibu kota, Muscat, berpindah kerana Shaheen dijangka menyerang hari ini, membawa angin kencang dan hujan lebat.

Pihak Berkuasa Penerbangan Awam Oman pulq berkata, Shaheen akan menjadi siklon tropika kategori 1 dalam masa 24 jam, meramalkan laut bergelora dan mendesak penduduk untuk menjauhkan diri dari kawasan rendah jika berlaku banjir kilat.

Sebanyak lima juta orang dilaporkan tinggal di sekitar Muscat di negara pengeksport minyak itu.

Dalam perkembangan terbaharu, pihak berkuasa di Oman menyatakan hari Ahad dan Isnin (3 dan 4 Oktober) sebagai cuti rasmi di seluruh negara ekoran cuaca buruk itu. – Agensi


Patriot Denmark sekali lagi bakar al-Quran, pijak bendera Iran di Denmark

COPENHAGEN, 7 Muharam 1445H, Selasa – Serangan terhadap al-Quran berterusan di ibu negara Denmark, Copenhagen apabila ahli kumpulan Patriot Denmark – yang terkenal dengan sikap anti-Islam dan ultranasionalis – membakar dua naskhah kitab suci itu pada Isnin.

Insiden itu berlaku di hadapan Kedutaan Iran dan kemudian turut dilakukan di hadapan Kedutaan Iraq di Copenhagen.

Anggota kumpulan biadab itu melaungkan slogan menghina Islam dan menunjukkan rasa tidak hormat dengan membakar al-Quran dan memijak bendera Iran.

Patriot Denmark mendakwa tindakan mereka adalah tindak balas terhadap pengumuman Iran untuk menangkap dan mendakwa ahli kumpulan dan penyokong mereka.

Ahli kumpulan itu kemudian datang ke hadapan Kedutaan Iraq – di mana mereka membakar bendera Iraq dan al-Quran sekali lagi.

Kumpulan itu – yang membawa sepanduk anti-Islam – meneruskan retorik menghina Islam di sana

Insiden tersebut dipantau rapi oleh wartawan dan berlaku di bawah langkah keselamatan yang ketat oleh polis.

Sebelum ini, kumpulan itu yang membakar al-Quran di hadapan Kedutaan Iraq di Copenhagen pada Sabtu, menghina Islam dengan menyerang bendera Turkiye dan al-Quran di hadapan Kedutaan Turkiye di Copenhagen.

Denmark pada Sabtu mengutuk tindakan tersebut. – Agensi


5 sektor bantu ekonomi dibangkit Dewan Rakyat hari ini

KUALA LUMPUR, 16 Rabiulakhir 1442H, Rabu – Sektor ekonomi yang membantu pertumbuhan ekonomi negara semasa COVID-19, antara perkara dijangka dibangkitkan pada persidangan Dewan Rakyat hari ini.

Menurut Aturan Urusan Mesyuarat, perkara itu akan diajukan Rubiah Wang (GPS-Kota Samarahan) pada sesi soal jawab yang meminta Perdana Menteri memperincikan lima sektor ekonomi yang menyumbang kepada pertumbuhan ekonomi negara dan sektor yang banyak membantu pertumbuhan ekonomi negara semasa COVID-19.

June Leow Hsiad Hui (PH-Hulu Selangor) pula mengajukan soalan kepada Menteri Pembangunan Wanita, Keluarga dan Masyarakat mengenai jenis perlindungan dan bantuan yang disediakan oleh kementerian itu untuk warga emas yang merupakan golongan berisiko tinggi terhadap penularan COVID-19.

Pada sesi sama, R. Sivarasa (PH-Sungai Buloh) turut meminta Perdana Menteri menyatakan sama ada kerajaan akan melaksanakan satu dasar rasmi untuk menubuhkan sistem dan prosedur dalam kerajaan bagi memberi perlindungan kepada pemberi maklumat (whistleblowers) yang bertindak dengan niat baik di dalam perkhidmatan awam, semua agensi dan syarikat berkaitan kerajaan (GLC).

Seterusnya, Datuk Seri Hasan Arifin (BN-Rompin) meminta Menteri Pembangunan Usahawan dan Koperasi memperincikan mengenai jumlah sumbangan pergerakan koperasi dalam negara kepada Keluaran Dalam Negara Kasar (KDNK).

Persidangan dewan kemudian diteruskan dengan perbahasan dan penggulungan bagi Rang Undang-undang Perbekalan 2021 peringkat Jawatankuasa melibatkan tiga lagi kementerian mengikut giliran seperti yang dijadualkan.

Mengikut jadual giliran, perbahasan hari ini akan tertumpu kepada Kementerian Pertanian dan Industri Makanan, Kementerian Pembangunan Luar Bandar dan Kementerian Tenaga dan Sumber Asli.

Semalam menyaksikan peruntukan bagi Kementerian Luar, Kementerian Perpaduan Negara serta Kementerian Perusahaaan Perladangan dan Komoditi dalam Belanjawan 2021 lulus di peringkat jawatankuasa dengan hanya satu daripadanya melalui proses undi belah bahagian.

Peruntukan kementerian yang melalui proses itu ialah Kementerian Perusahaaan Perladangan dan Komoditi apabila lebih 15 Ahli Parlimen bangun meminta undi belah bahagian dibuat selepas undian mengikut suara.

Rang Undang-Undang Perbekalan 2021 bagi kementerian itu lulus di peringkat Jawatankuasa selepas sejumlah 108 Ahli Parlimen mengundi menyokong, 95 tidak bersetuju manakala 17 tidak hadir.

Kelulusan itu menjadikan peruntukan bagi kementerian yang telah lulus di peringkat jawatankuasa setakat ini ialah lima dengan dua daripadanya diluluskan mengikut undian suara terbanyak manakala tiga melalui proses undi belah bahagian.

Berdasarkan takwim Dewan Rakyat sesi perbahasan berkenaan akan berlanjutan selama 10 hari sehingga 15 Disember ini, sementara Mesyuarat Ketiga Penggal Ketiga Parlimen ke-14 akan berlangsung selama 29 hari sehingga 17 Disember. – Bernama


PBB adakan persidangan ikrar demi keamanan Sudan

GENEVA, 24 Zulkaedah 1444H, Selasa – Pertubuhan Bangsa-Bangsa Bersatu (PBB) akan mengadakan persidangan ikrar untuk Sudan yang bergolak sejak 19 Jun di Geneva, kata seorang jurucakap pada hari Isnin.

“Akan ada acara ikrar peringkat tinggi untuk menyokong pelan tindak balas kemanusiaan di Sudan dan rantau ini,” kata Jurucakap PBB, Stephane Dujarric.

Persidangan ikrar itu akan dianjurkan bersama dengan Mesir, Jerman, Qatar Arab Saudi dan Kesatuan Eropah.

Negara Afrika yang dilanda konflik itu telah diselubungi keganasan selama berminggu-minggu antara Angkatan Tentera Sudan dan kumpulan separa tentera Rapid Support Forces (RSF).

Barangan penting untuk kelangsungan hidup rakyat semakin berkurangan di pusat bandar yang paling teruk terjejas, terutamanya Khartoum.

Lebih 13.6 juta kanak-kanak memerlukan bantuan kemanusiaan di Sudan, jumlah tertinggi pernah dicatatkan di negara itu di tengah-tengah pertempuran sengit, menurut agensi kanak-kanak PBB, UNICEF.

Lebih daripada 700 orang telah terbunuh, termasuk 190 kanak-kanak, dan 6,000 yang lain cedera, menurut angka PBB.

Lebih 1 juta penduduk kehilangan tempat tinggal dan lebih 840,000 terpaksa mencari perlindungan di kawasan luar bandar dan negeri lain manakala 250,000 lagi telah melintasi sempadan Sudan.

Perselisihan faham mencetuskan sejak beberapa bulan kebelakangan ini antara kedua-dua pihak mengenai integrasi RSF ke dalam angkatan bersenjata, iaitu syarat utama perjanjian peralihan Sudan dengan kumpulan politik.

Sudan tidak mempunyai kerajaan yang berfungsi sejak musim gugur 2021, apabila tentera memecat kerajaan peralihan Perdana Menteri, Abdalla Hamdok dan mengisytiharkan darurat dalam tindakan yang dikecam oleh kuasa politik sebagai rampasan kuasa.

Tempoh peralihan, yang bermula pada Ogos 2019 selepas penyingkiran Presiden Omar al-Bashir, telah dijadualkan berakhir dengan pilihan raya pada awal 2024 -Agensi


MCA guna bahasa Cina gesa DAP, ada udang di sebalik batu?

BANGI, 9 Zulkaedah 1441H, Rabu – Presiden gerakan Islam, Ikatan Muslimin Malaysia (ISMA), Haji Aminuddin Yahaya hairan dengan tindakan Naib Presiden MCA, Datuk Tan Teik Cheng yang mengeluarkan kenyataan menggunakan bahasa Cina untuk menggesa DAP.

Katanya, sedangkan kebiasaannya beliau menggunakan bahasa Melayu untuk setiap kenyataan yang disiarkan di dalam Facebook.

Beliau mempersoalkan, sama ada perkara itu memang sesuatu yang disengajakan supaya hanya akhbar Cina sahaja yang dapat melaporkannya.

“Mungkin ini bukan sesuatu yang pelik kerana sudah banyak yang terbongkar dan memang diketahui umum pun bahawa parti-parti Cina ini sangat akrab antara satu sama lain dan akan sentiasa bertindak dengan berstrategi dalam agenda-agenda bangsa mereka.

“Mungkin ini yang perlu parti-parti Melayu ambil iktibar dan renungkan,” katanya menerusi satu kenyataan, hari ini.

Enggan mengulas lanjut perkara berkenaan, Haji Aminuddin yang juga Pengerusi PEMBELA menyerahkan kepada rakyat untuk membuat penilaian sendiri.

“Mungkin ada yang mahu bersangka baik lagi di atas nama ‘seni berpolitik’ yang kononnya hanya mereka sahaja yang faham. Terserahlah, tetapi fikir-fikirkanlah dengan mendalam lebih-lebih lagi pilihan raya umum sudah semakin dekat,” katanya.

Terdahulu, Teik Cheng dalam satu kenyataan berbahasa Cina menggesa DAP yang mempunyai 42 kerusi Parlimen sekali gus parti dominan dalam Pakatan Harapan (PH) mencalonkan Lim Kit Siang sebagai calon Timbalan Perdana Menteri.

Gesaan itu dikatakan bagi menzahirkan prinsip Malaysian Malaysia yang diperjuangkan oleh DAP.

Beliau mengingatkan DAP – parti tamak haloba – supaya berhenti memberi tumpuan sepenuhnya ‘membodek’ Tun Dr Mahathir Mohamad, sebaliknya mempunyai pendirian dan pendapat sendiri dalam pemilihan calon Perdana Menteri.

Dalam pada itu, Haji Aminuddin mengingatkan, akhbar bahasa Melayu dan Inggeris untuk sentiasa memantau kenyataan ahli politik Cina dalam bahasa Mandarin supaya rakyat khususnya orang Melayu dapat memahami interaksi sesama mereka.

Beliau mengesyorkan pihak media ‘melabur’ sedikit wang untuk mengambil penterjemah dan menganggap tindakan itu sebagai bermanfaat buat negara.


Militan di Mozambique penggal lebih 50 kepala lelaki, remaja

MAPUTO, 24 Rabiulawal 1442H, Selasa – Militan yang disyaki berkaitan dengan Daesh memenggal kepala lebih daripada 50 lelaki dan remaja yang mengambil bahagian dalam ritual permulaan lelaki di Mozambique, kata media tempatan, dalam insiden ganas terbaharu di timur laut negara yang dilanda pemberontakan.

Mayat yang dipenggal dilaporkan ditemui semalam, di kawasan pembukaan hutan di daerah Muidumbe.

Militan radikal yang beroperasi di daerah itu menyerang beberapa kampung berdekatan pada hujung minggu, menjarah dan membakar rumah sebelum mundur ke kawasan sekitar.

“Polis mendapat maklumat mengenai pembunuhan besar-besaran yang dilakukan oleh pemberontak melalui laporan orang awam yang menemui mayat di hutan.

“Ini adalah orang-orang muda yang berada di ritual permulaan lelaki yang ditemani oleh penjaga mereka,” kata seorang pegawai di daerah Mueda yang meminta untuk tidak disebutkan namanya.

Seorang pekerja bantuan di Mueda, yang juga enggan disebut namanya, mengesahkan pembunuhan itu telah berlaku, mengatakan beberapa anak lelaki berasal dari kawasan itu.

Dia mengatakan bahawa bahagian organ badan telah dihantar ke keluarga mereka untuk dikebumikan pada hari ini.

“Mayat-mayat itu sudah terurai dan tidak dapat ditunjukkan kepada mereka yang hadir. Pengebumian diadakan di persekitaran yang sangat menyakitkan,” kata pekerja itu.

Ekstremis telah menyebabkan kekacauan di wilayah Cabo Delgado di timur laut Mozambique sejak tiga tahun terakhir, memusnahkan kampung dan bandar sebagai sebahagian daripada kempen untuk mewujudkan ‘khalifah’.

Mereka juga telah meningkatkan serangan dalam beberapa bulan terakhir dan dengan keras merampas wilayah, mengganas dalam proses tersebut.

Pada bulan April, ekstremis juga menembak mati dan memenggal kepala lebih daripada 50 pemuda kerana didakwa enggan bergabung dengan barisan mereka.

Dipercayai bahawa lebih daripada 2,000 orang telah dibunuh sejak 2017, yang mana lebih separuh adalah orang awam, menurut kumpulan Data Lokasi Peristiwa & Peristiwa Bersenjata yang berpusat di Amerika Syarikat (AS).

Lebih daripada 400,000 penduduk yang lain telah kehilangan tempat tinggal akibat konflik dan mencari perlindungan di bandar berdekatan.

Kira-kira 10,000 orang melarikan diri ke ibu kota wilayah Pemba melalui kapal selama seminggu terakhir, menimbulkan kebimbangan mengenai akses ke air bersih dan sanitasi.

Tidak banyak yang diketahui mengenai ekstremis Mozambique, yang menyebut diri mereka Al-Shabab – walaupun mereka tidak mempunyai kaitan dengan kumpulan nama yang sama yang beroperasi di Somalia.

Tahun lalu, militan tersebut telah berikrar setia kepada Daesh. – Agensi


Pekerja Palestin di Israel mogok bantah gaji masuk ke akaun bank

TULKARM, 24 Muharram 1444H, Isnin – Puluhan ribu rakyat Palestin yang bekerja di Israel melancarkan mogok pada Ahad sebagai protes terhadap keputusan untuk membayar gaji mereka ke dalam akaun bank dan tidak secara tunai.

Kaedah pembayaran baharu itu telah dipersetujui antara Pihak Berkuasa Palestin (PA) dan Israel bagi mencari cara yang lebih cekap dan selamat untuk membayar gaji.

Namun, pekerja bimbang bahawa yuran tersembunyi dan cukai baharu akan mengurangkan gaji mereka.

Kira-kira 200,000 rakyat Palestin menyeberang setiap hari ke Israel atau penempatan haram Yahudi untuk bekerja, memperoleh purata lebih daripada dua kali lebih banyak daripada mereka yang bekerja di badan dan perniagaan negara Palestin.

Menurut beberapa pekerja, di bawah pengaturan itu, gaji akan dibayar setiap minggu dengan yuran bank ditetapkan pada AS$1 setiap pemindahan.

Menteri Buruh Palestin, Nasri Abu Jeish berkata, pengaturan baharu itu bertujuan untuk melindungi hak pekerja dan tidak ada rancangan untuk mengenakan cukai baharu.

PA – yang mempunyai autonomi terhad di Tebing Barat yang diduduki Israel – bertanggungjawab untuk kira-kira 150,000 pekerjaan sektor awam di Tebing Barat dan Semenanjung Gaza.

Bajetnya ialah AS$330 juta untuk 2021 dan ia sangat bergantung kepada penderma asing.

Mohammad Khaseeb, 43, yang bekerja di sebuah kilang aluminium di Israel berkata, dia dan ribuan yang lain membantah keputusan yang menurutnya dicapai tanpa mengambil kira pandangan pekerja.

“Mereka membuat keputusan tanpa berunding dengan kesatuan pekerja. Sama ada pekerja bersetuju atau dia kehilangan permit kerjanya,” katanya.

Sementara itu, pekerja binaan, Bassim Al-Waheidi, 55, berkata, selain kehilangan wang kepada yuran dan cukai bank, terdapat kebimbangan mengenai potongan lain yang dibuat.

“Kami menolak gaji kami dipindahkan ke bank Pihak Berkuasa Palestin kerana kami bimbang dengan masa depan dan terdapat krisis kepercayaan,” katanya.

Wakil pekerja berkata, jika keputusan itu tidak dibatalkan mereka akan meningkatkan bantahan mereka dan mungkin mengisytiharkan mogok terbuka. – Agensi


MCA salahkan DAP tak iktiraf UEC ketika berkuasa

BANGI, 19 Ramadan 1442H, Sabtu – Parti berasaskan kaum MCA memberi amaran supaya tidak memperbesar-besarkan isu Sijil Peperiksaan Bersepadu (UEC) Sekolah Menengah Persendirian Cina (SMPC), sebaliknya menggesa semua pihak ‘melepaskan’ isu berkenaan.

Jurucakap MCA, Saw Yee Fung berkata, jika ditanya pendapat calon UEC mengenai kepentingan mengiktiraf UEC, kemungkinan besar mereka pun tidak kisah.

“Saya rasa ia hanya isu politik, sama ada akan ada perbincangan mengenainya di masa akan datang, contohnya dijadikan manifesto pilihan raya, pendapat peribadi saya, semua pihak patut lepaskan saja isu UEC.

“Saya rasa calon UEC tidak kisah pun kepentingan pengiktirafan UEC kerana ia hanyalah isu yang melibatkan persetujuan antara kaum, parti politik dan masyarakat,” katanya seperti dilapor CinCaiNews pada 28 April lalu.

Yee Fung yang juga Setiausaha MCA Pahang ketika ditemubual CincaiNews dilaporkan berkata, jika Barisan Nasional (BN) menang pada Pilihan Raya 2018, BN akan mengiktiraf UEC kerana pengiktirafan UEC julung kalinya dijadikan manifesto pada PRU ke-14.

“Berdasarkan rekod lepas, pelaksanaan manifesto BN adalah lebih dari 90 peratus, kami juga tidak pernah berkata manifesto bukan kitab suci.

“Inilah kekuatan BN, buat julung kalinya UEC boleh dijadikan manifesto pilihan raya, pada pendapat saya ia adalah pencapaian baru, sayang kami kalah, jadi tidak mampu berbuat apa-apa,” katanya.

Menurut janji BN ketika itu, rakyat Malaysia yang memiliki sijil SPM, STPM atau memiliki sijil pelajaran luar negara yang setaraf dengannya, hanya perlu memenuhi syarat mendapat kredit dalam peperiksaan Bahasa Melayu.

Selain itu, lulus mata pelajaran sejarah untuk kemasukan ke IPTA, syarat ini juga telah diterima untuk sijil UEC.

Menurut Saw Yee Fung, dulu ada tiga peluang untuk mengiktiraf UEC, iaitu sebelum PRU-13, ketika PRU pada 2018 dan ketika Pakatan Harapan (PH) memerintah.

Katanya, bekas Perdana Menteri, Datuk Seri Najib Razak pernah mengusulkan pengiktirafan UEC pada 2013 dengan syarat calon UEC wajib mendapat kredit dalam peperiksaan Bahasa Melayu.

“Malangnya perbincangan itu tidak berhasil, tapi itulah waktu kita hampir berjaya. Pada 2018 pula, BN memasukkannya dalam manifesto pilihan raya, adakah saya yakin BN akan mengiktiraf UEC jika menang pada PRU 2018, saya yakin BN akan lakukannya,” katanya.

Dakwanya lagi, peluang ketiga ialah ketika DAP – PH – memerintah, mereka pernah berjanji akan mengiktiraf UEC.

“Jika mereka segera mengumumkan (pengiktirafan UEC) pada awal pemerintahan mereka, tentangan terhadapnya tidaklah begitu hebat, kerana terus melaksanakannya adalah langkah yang berkesan.

“Tapi sebaik sahaja ia ditangguh, untuk mendapatkan pandangan pakar dan menubuhkan jawatankuasa untuk mendapatkan pandangan rakyat, maka terjadilah pelbagai kontroversi.

“Justeru saya berpendapat mereka tidak ikhlas, kerana bila sudah berjanji maka perlu ditunaikan, bukannya memberi alasan perlu mengambil kira perasaan orang Melayu,” katanya.


Sindiket seludup air zam zam, tembakau, rokok putih tumpas

PUTRAJAYA, 19 Jamadilakhir 1442H, Isnin – Jabatan Kastam Diraja Malaysia (JKDM) berjaya menumpaskan tiga sindiket penyeludupan melibatkan air zam zam, tembakau dan rokok putih di dua lokasi iaitu Pelabuhan Klang dan Shah Alam pada 27 hingga 29 Januari lepas oleh pasukan bahagian penguatkuasaan JKDM Zon Tengah Unit II Selangor.

Ketua Pengarah Kastam Datuk Seri Abdul Latif Abdul Kadir berkata cubaan menyeludup dagangan yang disyaki air zam zam dengan menggunakan sebuah kontena bersaiz 40 kaki di Pelabuhan Klang berjaya dilumpuhkan pada 27 Januari.

Beliau berkata air zam zam diklasifikasi sebagai dagangan terlarang dan hasil pemeriksaan ke atas kontena itu mendapati ia telah diikrarkan bermuatan ‘personal effect’ dalam borang kastam bagi tujuan import.

“Kuantiti rampasan dianggarkan sebanyak 25,000 liter bernilai RM187,500 dengan jumlah cukai sebanyak RM48,750,” katanya dalam satu kenyataan di sini hari ini.

Abdul Latif berkata pengimport dan ejen penghantaran yang disyaki terlibat dalam pengimportan air zam zam sedang disiasat dan kes disiasat di bawah Seksyen 135(1)(a) Akta Kastam 1967.

Jika disabit bersalah, hukuman denda tidak kurang daripada 10 kali ganda nilai barangan atau RM50,000 yang mana lebih besar atau tidak lebih daripada dua kali ganda nilai barangan atau RM500,000 yang mana lebih besar, atau penjara tidak melebihi lima tahun atau kedua-duanya sekali bagi kesalahan pertama.

Bagi kesalahan kedua dan seterusnya, pesalah boleh dikenakan denda tidak kurang daripada 20 kali ganda nilai barangan atau RM100,000 yang mana lebih besar dan tidak lebih daripada 40 kali ganda nilai barangan atau RM1 juta yang mana lebih besar atau penjara tidak melebihi tujuh tahun atau kedua-duanya sekali.

Bagi penyeludupan rokok putih, Abdul Latif berkata cubaan itu dipatahkan pada 28 Jan di Kota Kemuning, Shah Alam dengan rampasan 2.3 juta batang membabitkan sebuah lori dengan muatan kontena 40 kaki dengan anggaran nilai sebanyak RM184,000 dan anggaran cukai adalah sebanyak RM1.5 juta.

Beliau berkata hasil pemeriksaan ke atas kontena terbabit mendapati terdapat sejumlah rokok putih jenama ‘Zon King’ dan pemandu lori warganegara tempatan berumur 51 tahun turut ditahan untuk siasatan lanjut.

Kes disiasat mengikut Akta Kastam 1967 dan Akta Eksais 1976 atas cubaan mengelakkan dengan fraud duti kastam serta mengelakkan larangan import mengikut Seksyen 135(1)(e) Akta Kastam 1967 serta cubaan mengelakkan dengan fraud duti eksais di bawah Seksyen 74(1)(e) Akta Eksais 1976.

Bagi penyeludupan tembakau pula, Abdul Latif berkata sindiket itu berjaya ditumpaskan pada 29 Jan di Pelabuhan Klang dengan rampasan seberat 15,000 kilogram dalam sebuah kontena bersaiz 40 kaki dengan anggaran nilai sebanyak RM225,000 dan cukai bernilai RM1.15 juta.

Katanya, ejen perkapalan yang disyaki terlibat sudah dikenal pasti dan tindakan sedang diambil untuk mengesan individu terbabit bagi membantu siasatan.

Kes tersebut disiasat mengikut Akta Kastam 1967 dan Akta Eksais 1976 atas cubaan mengelakkan dengan fraud duti kastam serta mengelakkan larangan import mengikut Seksyen 135(1)(a) Akta Kastam 1967 serta cubaan mengelakkan dengan fraud duti eksais di bawah Seksyen 74(1)(e) Akta Eksais 1976.

Abdul Latif berkata orang ramai digesa membantu JKDM dalam memerangi jenayah penyeludupan yang bukan sahaja merugikan negara dari segi kehilangan hasil malah mendatangkan ancaman kepada keselamatan negara dan kesejahteraan rakyat. – Bernama


Sikap degil, tamak Dong Zong tak patut dilayan

BANGI, 10 Muharram 1442H, Sabtu – Persatuan Linguistik Malaysia (PLM) kesal dengan cadangan pembinaan 10 lagi Sekolah Jenis Kebangsaan (SJK) Cina yang baharu.

Terdahulu, akhbar berbahasa Inggeris, The Star melaporkan bahawa Dong Zong memuji rancangan kerajaan membina 10 buah SJKC baharu dan pemindahan enam SJKC sedia ada ke tapak yang lebih besar.

Presidennya, Tan Tai Kim berkata, dia menyambut baik pengumuman rancangan Presiden MCA, Datuk Seri Wee Ka Siong untuk menambah SJKC, bagi menyelesaikan masalah bilik darjah dan kesesakan lalu lintas.

Akhbar berkenaan yang memetik Sin Chew Daily berkata, rancangan itu dipuji kerana disambung semula selepas ditangguhkan ketika pemerintahan Pakatan Harapan (PH).

Kesal dengan perkara itu, Timbalan Presiden PLM, Kamalshukri Abdullah Sani berkata, kedegilan Dong Zong sepatutnya tidak dilayan kerana amat jelas mereka enggan mematuhi peraturan yang ditetapkan sehinggalah 63 tahun negara ini merdeka.

“Mereka tetap ingin bersendirian dengan sistem mereka sendiri tetapi kerana tamak tetap menuntut pengiktirafan daripada kementerian.

“Hal ini sungguh memalukan. Kementerian Pendidikan (KPM) dengan ratusan pegawai berkaliber dan lulusan sarjana serta kedoktoran gagal dan tidak berani memberi nasihat yang betul kepada mana-mana menteri dan timbalan menteri mengenai hal-hal berkaitan falsafah pendidikan kebangsaan dan prinsip pendidikan.

“Bahkan mengenai Perlembagaan, sekatan undang-undang, akta, syarat dan peraturan berkaitan penubuhan, penambahan sekolah vernakular, Sijil Peperiksaan Bersepadu (UEC) dan sebagainya,” katanya dalam satu kenyataan.

Membidas lagi, beliau berkata, pihak kementerian sendiri telah menganjurkan pelbagai forum dan sesi pendengaran awam (town hall session) menyedari banyak perkara yang berkaitan UEC, misalnya kurikulum dan teks yang faktanya salah, tidak tepat serta bercanggah.

“Tetapi masih sanggup membiarkan menterinya merestui lulusannya walaupun kononnya hanya untuk pengajaran bahasa Mandarin sahaja.

“…sedangkan umum mengetahui bahawa kebanyakan guru di sekolah rendah dan sebahagian di sekolah menengah tidak terikat untuk mengajar satu mata pelajaran khusus sahaja sejak berpuluh tahun lagi atas sebab kekurangan tenaga pengajar dan sebagainya,” bidas beliau.

Dalam pada itu, Kamalshukri yakin bahawa mustahil KPM mampu memantau sekolah vernakular seluruh negara dan sepanjang masa bagi memastikan syarat itu dipatuhi.

“Sentiasa ada lompong yang amat selesa untuk pelanggaran sebarang syarat yang dikenakan. Akhirnya lulus jarum, luluslah kelindan.

“Lulusan yang asalnya dan sepatutnya tidak layak untuk mendapat permit mengajar walaupun satu pelajaran, akhirnya diupayakan mengajar pelbagai mata pelajaran,” katanya kesal.